
<רישום פרלמנטרי:>
אהובה שרון, חבר תרגומים
1.סיכום שנת 2017 - בלימת הקטל בדרכים

2.הצעה לסדר יום בנושא נתוני דו"ח אור ירוק חושפים הולכי רגל אזרחים ותיקים הינם הפקר, של ח"כ אכרם חסון

3.הצעה לסדר יום בנושא ציון יום המחויבות הלאומית לבטיחות בדרכים, של ח"כ חמד עמאר, ח"כ מאיר כהן, ח"כ יעקב אשר, ח"כ עבד אלחכים חאג' יחיא, ח"כ סאלח סעד וח"כ אורן אסף חזן

4.הצעה לסדר היום בנושא הצורך בהקמת ועדת חקירה פרלמנטרית בנושא הקטל בדרכים ומספר ההרוגים הערבים הגבוה, של ח"כ גמאל זחאלקה

5.הצעה לסדר יום בנושא שנה קטלנית בדרכים עם עלייה גדולה במספר ההרוגים ביחס לשנים קודמות, של ח"כ חמד עמאר, ח"כ אכרם חסון וח"כ אחמד טיבי

6.הצעה לסדר יום בנושא עלייה במספר תאונות הדרכים ובמספר הנפגעים בתאונות הדרכים, של ח"כ נחמן שי, ח"כ מסעוד גנאים, ח"כ יואב בן צור, ח"כ בצלאל סמוטריץ וח"כ חמד עמאר
<היו"ר איתן כבל:>
בוקר טוב. אני מתכבד לפתוח את ישיבת ועדת הכלכלה. יושב ראש הרשות, מנהלת הרשות, אורחים נכבדים, כל אחד במקומו. ברשותכם, היום יום שלישי, למי שלא יודע, בשבת נקרא את פרשת בא ואני מקווה שלא ייחשב לי להדתה שכל פעם אני אומר את זה. אני רק מזכיר, שיהיה מה שנקרא ידע אישי. כמדי יום אנחנו גם פותחים בהקראת שיר. היום יום שלישי, כ"ב בטבת, ה-16 בינואר 2018. כפי שאמרתי, בשבת נקרא את פרשת בא.

היום הוא יום הולדתו של ברל כצנלסון. כצנלסון נולד בשנת 1887 בתחומה של האימפריה הרוסית דאז. היה ממנהיגיה הבולטים של תנועת העבודה בארץ ישראל, הוגה דעות של הציונות הסוציאליסטית, עיתונאי, עורך וממקימי מוסדות ההסתדרות. עלה ארצה יחד עם אשתו בשנת 1909 בתקופת העלייה השנייה לישוב עטרות. ביפו פגש את א.ד. גורדון מראשי תנועת העבודה שהעלה את העבודה הפיזית של הפועל הפשוט למדרגת ערך עליון. ברל נדד כפועל ברחבי ארץ ישראל, הגיע למושבות הוותיקות ולפתח תקווה, עלה לגליל והפך לדמות מוכרת בחוגי הפועלים.
הוא מילא תפקיד פעיל מאוד בהקמת ההסתדרות והארגונים הקשורים אליה כגון קופת חולים כללית, סולל בונה, בנק הפועלים, המשביר לצרכן ומוסדות וארגונים נוספים. היה דירקטור באוניברסיטה העברית ואחד ממקימי הוצאת הספרים עם עובד וספריית הפועלים.

בשנת 1925 הקים את העיתון "דבר" והיה עורכו הראשי עד פטירתו.

בשנים 1942-1944 היה יושב ראש משותף של הקרן הקיימת לישראל.

עם השנים הפך להיות מעין סמכות רוחנית בתנועת העבודה. בשנת 1944 נפטר כצנלסון ממחלה.

השיר עבודה והמלאכה נכתב על פי הזמנת ברל כצנלסון אשר ביקש ליצור המנון לתנועת הנוער העובד. הוא הודפס בביטאון התנועה "במעלה". מי שכתב את השיר, חיים נחמן ביאליק.

השיר שכולנו מכירים אותו, אפשר לזמזם בשקט.

מי יצילנו מרעב, מי יאכילנו לחם רב

מי יאכילנו לחם רב ומי ישקנו כוס חלב.

למי תודה, למי ברכה, 

לעבודה ולמלאכה.

מי ייתן לנו כסות בוקר בקור

ומי בחושך ייתן אור

ומי בחושך ייתן אור?

מי יעל מים מן הבור?

למי תודה, למי ברכה

לעבודה ולמלאכה.

ומי נטע עצים בגן

לפרי ולצל כל מין וזן,

לפרי ולצל כל מין וזן

ובשדות זרע דגן.

למי תודה, למי ברכה,

לעבודה ולמלאכה.

מי הכין לנו פינת גג

גדר לגן, לכרם סייג,

ומי טרח ומי דאג

לכבוד שבת, לכבוד החג.

למי תודה, למי ברכה,

לעבודה ולמלאכה.

על כן נעבוד, על כן נעמול

תמיד בכל ימי החול.

כבד העול, נעים העול,

ובעת הפנאי נשיר בקול.

שירי תודה, שירי ברכה

לעבודה ולמלאכה.

<יעקב אשר (יהדות התורה):>
למה לא קראת את זה אתמול בפיליבסטר?

<היו"ר איתן כבל:>
חשבתי שאתה תגיד לי שהרי זה שיר של הקדוש ברוך הוא, שהכול הוא עושה בסוף, הוא נותן כסות, הוא נותן הכול אבל האמת היא שכשאתה מסתכל על זה בפרספקטיבה של כל כך הרבה שנים לאחור, זה מרתק לראות שזה נכון גם לעת הזאת ויש כאן ניואנסים כמו הניואנס של תמיד בכל ימי החול. ההסתכלות בסוף של חלק גדול מאתנו לגבי עבודה בשבת, נכון היא שבת אבל אחת הנקודות המרכזיות היא פשוט עניין סוציאלי מן המדרגה העליונה. זאת אומרת, זה חלק מאותם דברים של השבת.
<עבד אל חכים חאג' יחיא (הרשימה המשותפת):>
אנחנו למדנו את זה בספרות העברית בבית הספר.

<היו"ר איתן כבל:>
חברות וחברים, סיכום שנת 2017, בלימת הקטל בדרכים. ברשותכם. אני מבקש לפתוח בקצרה בכמה מלים. אני כמובן אעביר לאחר מכן את רשות הדיבור לחברי יעקב אשר, יושב ראש ועדת המשנה של ועדת הכלכלה לקטל בדרכים, שיאמר כמה נקודות. אם יש כאן מישהו שלא יודע זאת, הוא בבעיה ולא אנחנו.

ברשותכם, אני רוצה לומר כמה מלים לפני כן. לא הולכות להיות כאן עכשיו הרצאות של כולם. אני זימנתי בראש ובראשונה את המוקד המרכזי שזאת משטרת ישראל. יש את המוקד השני, הרשות, ולאחר מכן נלך למשרדים השונים כמו משרד התחבורה.

זה נושא רציני. ועדת הכלכלה עת נכנסתי לתפקידי לקחה את אחד הפרויקטים היותר גדולים, שימוע שבאמת לא נראה כמותו ולא היה כמעט נושא שלא נגענו בו. יתרה מכך, אני יכול לומר לכם שבמשך הזמן שחלף מאז הדיונים בוועדה, כמעט ולא מצאתי את עצמי מופתע - לא רק אני אלא גם חברי הוועדה – על ידי גורם כלשהו בנושא שלא עסקנו בו בדרך כזו או אחרת בדיוני הוועדה.

אבל יחד עם זאת, אחד הדברים שאולי כן הצלחנו להביא לתודעה אבל לצערי – ואני אומר את זה גם לך מפקד משטרת התנועה וגם לך אדוני יושב ראש הרשות – עדיין לא הצלחנו לייצר את אותה תחושת דחיפות נדרשת. נכון, התקדמנו. נכון, אנחנו לא באותו מצב בתודעה הציבורית, אפילו בתקשורת שיותר ויותר עושה פרויקטים שמתכתבים עם עניינים הנוגעים לקטל בדרכים ולאו דווקא רק חס וחלילה באירועים של תאונות קטלניות אלא באירועים, מה שנקרא, בתוך התהליך השוטף. אבל עדיין אין תחושת דחיפות ומנקודת המבט שלי, הביטוי הבולט שיכול להיות תחושת דחיפות היא הקמת ועדת שרים למאבק בקטל בדרכים כאשר בראשה יעמוד ראש הממשלה. גם אם היא תתכנס פעם בשלושה חודשים, אפילו פעם בארבעה חודשים ותסקור את אשר צריך להיעשות, יש כאן אלמנט של לבוא ולהגיד לציבור בישראל, חברות וחברים, הנושא הזה, אנחנו רואים אותו באמת כנושא דגל. אז נכון, ברוך השם, 15 הרוגים השנה פחות מאשר בשנה שעברה, אבל יחד עם זאת זה לא היה היעד וברוך השם שיש כבר 15 הרוגים פחות. היעד היה להחזיר את מספר ההרוגים אל מתחת למספר ה-300.

אם אני עושה לרגע, מכל הנתונים שכל אחד בדרכו הביא והניח לפתחנו, ברשותכם, אני רוצה לומר כמה נקודות. להוציא משטרת התנועה שבאמת ניכר, אי אפשר לקחת את זה מאז כניסתו של דורון ידיד לתפקיד, וזה באמת לא בא ממקום של חנופה, ניכרת העשייה שלכם. קודם כל, אתה מבין תקשורת וזה כבר משהו. גם אם חמישים אחוזים אתה עושה, אבל אתה יודע להביא את זה וזה חלק מאותו מאבק, גם להביא לתודעה הציבורית וכאשר מתקיים דיון, גם אם איננו מסכימים, סביב הפניית הראש, וזה הופך להיות שיח יותר מכל שיח שהתקיים סביב הקטל בדרכים, עשינו צעד. זה חלק מאותה נקודה שיש לנו את הרצון להביא לתודעה הציבורית. זה מדהים, זה דיון נפרד, זה לא המקום לעסוק בו, אבל איך לקחת נושא שהוא איזוטרי לכאורה והוא הופך להיות סיפור תקשורתי שאין מקום שלא נכתב עליו, שאין מקום שלא דובר בו, שלא היה בית שלא שוחחו עליו. 
יחד עם זאת, כאשר אנחנו עושים זום אין לתוך הנתונים, אנחנו מזהים כמה וכמה נקודות מאוד מעניינות. ראשית, חברות וחברים, גם כשאני מדבר באופן קשה, ניכר שינוי. יש שינוי. כאשר מסתכלים פנימה אל תוך הנתונים, אינני רוצה להעמיד את כל המצב כאילו לא קרה דבר. כאשר מתכנסים לתוך הנתונים, ואני אומר לגיורא ולרחל, אתה רואה שיש ירידה משמעותית בבין-עירוני, ותכף נדבר על כך. ירידה מאוד משמעותית. אני אף פעם לא יודע לשים את הנקודה כמו שלשום, אז אמרתי שבזכות זה ששני הנהגים, כל אחד מכיוון אחר סימס, נמנעה תאונה. זאת אומרת, זה נשמע לכם כמו בדיחה, אבל כנראה זאת הסיבה שהצילה. בצומת בן שמן, אני בא מכיוון ראש העין, אני רואה רכב נוסע באדום מלא. אדום מלא. לא ליד, לא כאילו, לא נסע במהירות, הוא נסע כאילו הוא נוסע בירוק, בשאנטי. הוא כנראה סימס. המזל שלו שזה שבא מגמזו, גם הוא סימס. הוא התעכב ביציאה שלו, בכניסה שלו לצומת. זו הייתה תאונה של מאתיים אחוזים לא מאה אחוזים. זה לא ייאמן איך זה היה בשנייה האחרונה.

אני מנסה לומר לכל מי שעוסק במלאכה שלצערי – ואני אבקש לשמוע מאדוני – כולנו מזהים את התהליך הזה ובמרכזי הערים בכל הארץ אין כמעט אכיפה. הדבר הכי נורא - חבר הכנסת פרי, חבר הכנסת פולקמן, חבר הכנסת זחאלקה – שחלק ניכר בתאונות נגרם במקומות שאנחנו אמורים להיות בטוחים בהם.

<קריאה:>
מעברי חציה.

<היו"ר איתן כבל:>
מעברי חציה ודברים דומים לזה. דרך אגב, זה חלק מהבעיה. זאת אומרת, כשהולכי הרגל שמים את הרגל על מעבר החציה, הם כאילו מדמים בנפשם שנוצרות שתי חומות משני צדי הכביש.

<קריאה:>
כל העולם יחכה לו עד שהוא יעבור.

<היו"ר איתן כבל:>
כולם ממתינים לו עד שהוא יעבור. יש עלייה משמעותית מאוד באופנועים ויותר מזה, אני אומר את זה גם לחבריי מהמגזר הערבי ואני רוצה שגם נצא בסוף הדיון הזה בקריאה ספציפית. אינני יודע עדיין לומר מהי, איך היא, למה היא, אבל זו עובדה. המספרים בקרב המגזר הערבי, אי אפשר שימשיכו להיות בקצב הזה. פשוט אי אפשר. עדיין אלה מספרים שאם יש מקום שמשנה לצערנו לרעה את הקטל בדרכים ועדיין משאיר אותו ברמה שלו, זה שם. הצעירים הערבים גילו את האופנוע וזה כלי שהעלה באופן משמעותי את מספר ההרוגים במגזר למרות שיש ירידה במשאיות. 

אם אני מתכנס, אני אומר לכם את הדבר הבא. מה שחסר לי – ורחל, אני אומר את זה לך מנכ"לית הרשות ואני ארצה לשמוע, שמעתי בחצי אוזן מדורון ידיד שאין את הנתונים האלה. אני לא יודע להתמודד עם מצב שאין תיק לכל אירוע. מנקודת המבט שלי, זה צריך להיות. אני אסביר למה אני מתכוון.

<רחלי טבת ויזל:>
יש תיק לכל הרוג.

<היו"ר איתן כבל:>
אני לא התכוונתי שיש תיק בארון. אני מתכוון לכך שבסופו של עניין אתה יודע לתכלל ולומר שכביש זה וזה, בנקודה זו וזו.

<רחלי טבת ויזל:>
אני אתייחס לזה.

<היו"ר איתן כבל:>
זה או שאני לא יודע לקרוא או אתם לא יודעים לכתוב. אני מוכן לקחת על עצמי את כל האשמה, רק שאני בסוף אבין היכן אנחנו עומדים. בסופו של עניין, אני רוצה לנסות – וזה א'-ב' ואני חושב שאולי, גיורא, זה אחד התפקידים המרכזיים, אם באמת משרד התחבורה מתכוון להקים רשות אמיתית ונורמלית בעזרת השם. בסדר? בעזרת השם. לא כמו שאמרתי איזה איבר מדולדל במשרד התחבורה. אחת הנקודות המרכזיות עליה דיברנו היא שתהיו אותו מרכז שיודע לבוא ולומר לגבי כביש מסוים ואז אתה גם בודק למה זה קורה. האם בגלל תנאי הכביש, האם בכלל סיבה כלשהי אחרת וכולי. נכון לרגע זה, אם אני מנסה לדעת עד כמה שאפשר, דורון, אני לא יודע להגיד את זה.
<דורון ידיד:>
אני אסביר לך.

<היו"ר איתן כבל:>
ודאי. אני סומך עליך. אחרי המחמאות שהרעפתי עליך, שלא תדע לתת הסברים?

אני מנסה לומר לכם שלמשל אם נדע מה הסיכוי שחלק מהתאונות הוא תוצאה של שימוש בסמרטפונים או במכשירים ניידים או במהירות. אחת הנקודות המרכזיות למשל שראינו – ברוך השם, אינני מלין אלא שאני מניח את זה כנתון – שמספר ההרוגים שנובע ממהירות מופרזת שאתם פועלים בצורה נמרצת לאכיפתה, זה אפס נקודה משהו. אני לא רוצה עכשיו להיכנס ואדוני בטח גם יאמר לי ובדין שחלק מזה גם נובע מהאכיפה המסיבית שאתם מנהלים סביב העניין הזה. בסוף זה גם עניין של איזונים.

אני מבקש שנצא מכאן עם תובנות לשנה הבאה. אני רוצה שכל אחד מהמשרדים, אגף התנועה, יוכל להתייחס למה באמת נעשה מבחינת אותן הסכמות שהיו לנו עם המשרד לביטחון פנים. קרי, האם קיבלת את אותן ניידות עליהן סוכם, האם השוטרים יוצאים להכשרות וכולי. לקבל ממך תמונה שלמה כדי שנוכל בסוף לציין. 

משרד ראש הממשלה כאן?

<כפיר מצוינים:>
כן.

<היו"ר איתן כבל:>
אני מאוד מקווה שהמכתב ההוא שהמנכ"ל, שאני מאוד מעריך, נתן בפנינו, שבאמת תהיה גם התכתבות משמעותית עם הדברים וזאת לא אות מתה.

<כפיר מצוינים:>
יש מחויבות.

<היו"ר איתן כבל:>
מחויבות, גם לי יש כל בוקר מחויבות להרבה דברים כשאני יוצא מהבית. השאלה מה אני עושה עם המחויבות הזאת. למשל, יש לי מחויבות לרדת במשקל כבר הרבה שנים אבל השאלה מה אני עושה עם זה. אני אומר שמחויבות היא דבר אחד. זו הכוונה לאות מתה. כולנו כל יום כותבים לעצמנו רשימה של התחייבויות אבל השאלה מה אנחנו עושים מתוכה.

תודה. יעקב אשר בבקשה. תודה. זו גם הזדמנות בשבילי להודות לך ולצוות, לדקלה. באמת להודות על העבודה הנהדרת שאתם עושים ויש לכם חלק מרכזי במאבק של ועדת הכלכלה, של חברי ועדת הכלכלה ושל הכנסת כולה כדי להיאבק בקטל בדרכים. תודה אדוני.

<יעקב אשר (יהדות התורה):>
תודה אדוני היושב ראש. אני אקצר ואגע בנקודות עצמן. אני לא רוצה שזה ייראה כחילופי מחמאות הדדיות אבל זה הולך להיות כך. 

<קריאה:>
אל תדאג. אני אקלקל את זה. לכן באתי הבוקר.

<יעקב אשר (יהדות התורה):>
זהו. יהיה מי שיקלקל את זה. דבר שני, לפעמים זה גם נכון ובמקרה של היום זה גם נכון ואני אסביר את עצמי.

קודם כל, לגבי הנתונים. הנתונים, אסור להתבשם מהם אבל כאשר מסתכלים, זאת לא רק אותה ירידה בשנה הזאת מ-377 הרוגים ל-354 הרוגים אלא אם מסתכלים מ-2012 עד היום, כל שנה הייתה תוספת של 20-25 הרוגים כל שנה. השנה, לא רק שזה נבלם, אלא זה גם ירד. אסור להתבשם מזה אבל אנחנו כן צריכים דבר אחד לומר לעצמנו, ואני אומר לך את זה ידידי יושב ראש הוועדה, יש לנו חלק בזה. יש לנו חלק בזה ולך כיושב ראש ועדת הכלכלה כי מי שיבדוק בדברי הכנסת, בשנה וחצי-שנתיים האחרונות נערכו כאן ישיבות, כולל השימוע שהיה בעצמו סדר גודל של שש-שמונה ישיבות.
<היו"ר איתן כבל:>
עשר ישיבות.

<יעקב אשר (יהדות התורה):>
עשר ישיבות. לאחר מכן עוד ישיבות של הוועדה ולאחר מכן מונתה ועדת המשנה מכוחה של ועדת הכלכלה, קיימנו כבר 13 ישיבות ונמצאים כאן אנשים מכל הגורמים ויודעים שהישיבות האלה לא היו דקלרטיביות אלא היו ישיבות מעקב, ישיבות של בקרה, ישיבות של אתגור. אני רואה בזה חלק מהעניין הזה ואני משבח את עצמנו רק בגלל דבר אחד - כדי להמשיך עם זה הלאה ולקבוע ישיבות. אתה יודע מה אדוני היושב ראש? דיברת על הנושא הזה של ועדת שרים, של ועדת מנכ"לים שבסופו של דבר לא קרו הרבה מאוד דברים. יש מחויבות במשרד ראש הממשלה, נכון, היינו ביחד בפגישה אצל המנכ"ל אבל אתה יודע מה? כמעט נכנסנו לנעלי הרשות המבצעת. הוועדה כמעט נכנסה, חוץ מהסמכות לחתום על אישורים תקציביים, עשינו שבעצם מצופה וחבל שזה לא נעשה ואני מצטרף לקריאה שלך שצריכה לקום ועדה כזאת בראשותו של ראש הממשלה שתתכנס אחת לזמן מה. אני באמת משבח את עצמנו רק כדי לעודד את עצמנו להמשיך עם זה הלאה.

השינוי שאני רואה, ואני חוזר קצת על דברים שאמר היושב ראש אבל אין ברירה ואמרתי זאת בכמה ישיבות קודמות. באמת, המשטרה, בכוחות המוגבלים שלה כרגע, ויש לנו עדיין דרישה להגברה של ניידות וכולי, שינתה פזה. היה שינוי דרמטי ואני חושב שכל אחד מאתנו גם רואה את זה, במיוחד בכבישים הבין-עירוניים כאשר יש נוכחות יותר גדולה של המשטרה ומרגישים את זה. ראינו שינויים בהפעלת הכוח, מכתבים שיצאו ממש עם כניסתו של דורון ידיד לתפקידו. בהחלט יש אסרטיביות גדולה מאוד שתורמת לחיי אדם. חד משמעית.

נקודה נוספת היא התחדשות של הרשות הלאומית וצריך לומר זאת. אמנם החוק עדיין לא עבר, לצערנו היינו צריכים לעשות דחייה ורק לפני שבועיים הצבענו כאן בוועדה - - -

<איילת נחמיאס ורבין (המחנה הציוני):>
למה על זה אתם לא עושים משהו בקואליציה?

<יעקב אשר (יהדות התורה):>
בלי פוליטיקה עכשיו. בואי נקבע שעה אחר כך ונדון בזה. עכשיו באמת בלי פוליטיקה.

<איילת נחמיאס ורבין (המחנה הציוני):>
בסדר. קבענו.

<יעקב אשר (יהדות התורה):>
אין לי בעיה לדבר פוליטיקה. אבל לא כל דבר להפוך לפוליטי.
<איילת נחמיאס ורבין (המחנה הציוני):>
שאלתי שאלה. לא קרה כלום. זה לא סוף העולם.

<היו"ר איתן כבל:>
חברים יקרים, יצאתם מהנתיב.

<יעקב אשר (יהדות התורה):>
לא פוליטי ולא בנתיב.

<היו"ר איתן כבל:>
אפשר לתת להם קנס בגין ירידה מהנתיב?

<קריאה:>
אחרי שקיבלו העלאה במשכורת, אפשר.

<יעקב אשר (יהדות התורה):>
אין ספק שהתחדשות של הרשות הלאומית באה לידי ביטוי, ואני יכול גם לשים קודם כל מבחינת נתונים הרבה יותר ממוקדים שנותנים לנו זרקור היכן ללחוץ והיכן לאתגר. אבל אם ניקח רק דוגמה אחת, שינוי דרמטי בהסברה בחברה הערבית והשינוי הדרמטי הוא לא רק בכמות האינצ'ים של הפרסום שנעשה אלא פעם ראשונה שנעשה פרסום עם אנשי מקצוע שמכירים את המגזר ויודעים לדבר בשפה שלו ולא כמו שסיפרו פעם שפעם היו מתרגמים מודעה שהייתה בעיתונות ישראלית בעברית, מתרגמים אותה דרך גוגל למשהו שלא מדבר בכלל לציבור. יש הסברה, יש הרבה מאוד פעילות. צריך לשבח אותם. שוב, התשבחות האלה לא כדי שתעופו על עצמכם אלא כדי שתמשיכו עם זה הלאה. 

אני גם קורא מכאן לשר, מצטרף לקריאה שלך, לסגור את העניין הזה של הרשות כך שתהיה בהירות, שיהיה לכם את הכוח הממוקד להיות מה שנקרא מובילי הקואליציה הזאת שהיא משרדי ממשלה וכל הדברים מסביב וכל הארגונים שנמצאים כאן והרבה מאוד ארגונים שמגיעים לכאן ישיבה אחר ישיבה ולא מחמיצים. הם מגיעים ותורמים. אני חושב שזה חשוב שזה יקרה.

גם התקדמות גדולה בנושא החינוך התעבורתי, התקדמות גדול המאוד. גם במשרד החינוך, אני חייב לומר את זה, יש התעוררות, שינו תכניות, הוסיפו תכניות, נכנסו לפיילוט של התיאוריה שאנחנו מנסים לראות איך זה קורה.

כמובן עבודת התשתיות של משרד התחבורה שאנחנו רואים אותה, שהיא גם ממוקדת במקומות בעייתיים.

התקדמות בנושא הרכבים הכבדים. התקדמנו מאוד בנושא הטכוגרף. לדעתי הוא יחולל מהפכה בנושא הזה. כרגע הוא תקוע על ניסוח במשרד המשפטים. אני מאוד מקווה שזה יצא.
<ג'מאל זחאלקה (הרשימה המשותפת):>
אני מקווה שזה יצא בגלגול הזה.

<יעקב אשר (יהדות התורה):>
אתה יודע שנשתדל מאוד. אם אני מעיר את זה כאן לפרוטוקול, לגבי משרד המשפטים, כנראה שאנחנו גם עוקבים אחריהם.

שתי נקודות שאנחנו צריכים לדבר עליהן, כמו שגם אתה דיברת עליהן. נושא הדו-גלגלי, במיוחד מגפת האופנועים שלאחרונה באמת הגדילה את המספר בצורה בלתי רגילה, בשנה הזאת. אם מספר ההרוגים באופנועים היה כמו בשנה שעברה, אז היינו בירידה הרבה יותר גדולה היום בסוף השנה הזאת. הרכבים הדו גלגליים שאנחנו מנסים כל הזמן עם כל המכשירים החדשים האלה להתמודד ולא מצליחים.

דבר נוסף. נעשה כאן בשנה האחרונה, ואנחנו נמצאים באמצע הליכי חקיקה לגבי קנסות, דברים לא פופולריים שאף איש ציבור לא אוהב לעשות אותם אבל אנחנו עושים את זה כאן ביד רמה, בוועדה, וכבר היו כמה וכמה אישורים שיצאו לדרך.

<היו"ר איתן כבל:>
כששואלים אותי אם אני מכיר את הכללים החדשים, אמרתי שאני לא מכיר. לא קשור אלי.

<יעקב אשר (יהדות התורה):>
אתה הבאת את זה ואנחנו כולנו תמכנו בזה. אין כאן פוליטיקה ואין כאן שום דבר. אלה חיי אדם.

אדוני הנכבד, אני מסיים בדבר אחד. תמשיך ללחוץ עלינו שנלחץ הלאה ואני חושב שכל הגורמים שנמצאים כאן סביב השולחן יכולים להסתכל באיזושהי נימה של סיפוק על השנה הזאת אבל עם הרבה אתגר לשנה הבאה.

<היו"ר איתן כבל:>
תודה. אני רוצה גם לומר תודה לחברות וחברי הכנסת שנמצאים כאן ולא לחינם אלה הם אלה שמלווים את העניין כל השנה, ואני מקווה שתמשיכו. אני אומר את זה לחברים שנמצאים כאן מיושב ראש השדולה ועד חאג' יחיא ובאמצע איילת, פרי ופולקמן. שנמשיך לעשות את אשר מוטל עלינו בעניין החשוב הזה.

ברשותכם, אני עובר אליכם, הרשות. אנא, אני באמת אומר את זה, שימו את שלושה-ארבעה שקפים שבקליפת אגוז, כמו שעורכי דין אוהבים לומר, מסכנים מנקודת המבט שלכם את כל התהליך. לפני כן אני אומר כאן לכולם ואני אומר את זה באופן הכי ברור. ועדת הכלכלה לא תאשר שום רשות חדשה מרוקנת מתוכן. אני אומר את זה בצורה מאוד ברורה. זאת ועוד, מבלי חס וחלילה להמעיט מערכך רחלי. גיורא, אני יודע את התהליך. עד שהוא הסכים לבוא, ואם כבר הביאו את גיורא ועברנו את כל התהליכים האלה, זה לא בשביל לעשות משהו מדולדל אלא בפירוש כדי לעשות משהו שהוא לאין שיעור יותר חזק וצופה פני עתיד ממה שהיה עד הגעתכם.
<ג'מאל זחאלקה (הרשימה המשותפת):>
אני רוצה להדגיש שאנחנו רוצים לשמוע לא רק סיכומים על השנה שעברה אלא לראות תכנית.

<היו"ר איתן כבל:>
בוודאי.

<ג'מאל זחאלקה (הרשימה המשותפת):>
על זה צריך להיות הדיון.

<היו"ר איתן כבל:>
בוודאי. חד משמעית.

<ג'מאל זחאלקה (הרשימה המשותפת):>
עד עכשיו מה ששמעתי, אלה היו סיכומים.

<היו"ר איתן כבל:>
ברור. זה מנקודת המבט שלנו. בכל זאת אנחנו צריכים להודות לעצמנו על העבודה.

<ג'מאל זחאלקה (הרשימה המשותפת):>
אין לי בעיה. כשהם מדברים, שיציגו את התכנית.

<היו"ר איתן כבל:>
אדוני צודק. תודה.

<גיורא רום:>
זה יוצג על ידי רחלי. אני רוצה שלוש הערות קצרצרות. 

הערה ראשונה. בשינוי קטן מדברי הפתיחה שלך, אני מרגיש השתנות בסנטימנט הציבורי. הציבור יותר פוזיטיבי לגבי כל העניין הזה. הוא מבין שזאת מלחמה לא פשוטה והוא מבין שנעשים דברים.

הדבר השני. כאשר מציגים משהו, אפשר להציג את זה בשני מישורים. ראשית, במישור התפוקות, שזה אולי חלק מהדברים שתמיד מציגים, כמה נפגעו ב-א', ב-ב' וב-ג', ואפשרות שנייה היא להציג בתשומות. אנחנו ברשות מאוד גאים בשוני הדרמטי שאתם לא מודעים לו, בתשומות שאנחנו נותנים לכל הנושא הזה. זאת מהפכה לא קטנה ומהפכה לא קורית ביום אחד. אני לוקח לעצמי משהו שהוא לא תפקידי, אבל אותו דבר קורה, אני חושב, באת"ם. הנושא של התשומות הוא שינוי דרמטי לעומת מה שהיה בחמש השנים לפני כן וזה לא עניין של מה בכך.

אני חושב שגם מה שנעשה בחדר הזה מזה שנה וחצי, זה גם כן שייך לקבוצת התשומות ולא היינו עושים את זה בלי התשומות שאתם נותנים.

אני במקומך, בכל מקום הייתי הולך ואומר, כן, אני זה שהחריף את העונשים, אני, לא הוא, לא היא.

<היו"ר איתן כבל:>
אני עושה את זה. תאמין לי.

<גיורא רום:>
אני, אני, אני וימחאו לך כפיים. קצה נפשם של האנשים בנהגים שעוברים על החוק. קצה נפשם. הם מבינים שלא התשתיות הורגות אלא בסוף מי שהורג אלה נהגים שלא מצייתים לחוקי מדינת ישראל.

<רחלי טבת ויזל:>
תודה לכם. אני רוצה לפתוח ולומר שאנחנו ברשות מכירים כמעט את כל מי שנמצא מסביב לשולחן כי אנחנו בקשרי עבודה מצוינים אתם. אני חושבת שזה חלק מהעניין, שגם אתם גרמתם לו, שאנחנו עובדים בסוג של קואליציה. אני חושבת שזה יביא שינוי. עבודה מאוד טובה ומשותפת עם המשטרה, עם בטרם, עם ארגון המובילים ועוד ארגונים שלא מניתי.

אדוני, זה יהיה יותר משלושה שקפים אבל הם יהיו ממש ממש קצרים.

<היו"ר איתן כבל:>
ארבעה.

<רחלי טבת ויזל:>
לא. יותר אבל על חלק נדלג.

<רחלי טבת ויזל:>
את מכירה את זה. לא יהיה. שלושה שקפים. את מתמקדת בשלושה שקפים.

<רחלי טבת ויזל:>
אני מתמקדת בחשובים ביותר, חלקם זאת ירידה לעומק כי אדוני ביקש אותה.

הרוגים בתאונות דרכים. כולם כאן מכירים את הנתונים. אדוני ציין 362. בחודש הקרוב אנחנו עדיין מונים פטירות מאוחרות ולכן כתוב כאן 364. הבשורה הגדולה, וזה פחות במספר ההרוגים, היא בירידה במספר ההרוגים יחסים למיליארד קילומטר נסועה. אנחנו סוף סוף יורדים ל-6.2, שזאת לא ירידה לעומת שנה שעברה אלא זה מתחיל להתקדם לירידה של 2014. אם מסתכלים על ירידות – זאת הדרמטית בעיני. זה נתון שהוא מאוד חשוב וצריך לציין אותו.

אני לא אתייחס לסיכום הכללי. הרוגים, אם תסתכלו כאן בשקף הזה לגבי הרוגים למיליארד קילומטר נסועה , אני רוצה להסביר את השקף כי זה לא מיליארד קילומטרים נסועה כללית. לכל כלי רכב. זאת אומרת, מול מיליארד קילומטרים נסועה שרק של רוכבי אופנוע, 70.3 מעורבים בתאונות. זאת אומרת שמבחינת האופנועים הבעיה היא מאוד מאוד חמורה. עובדה יחסית לרכב פרטי שזה 5.3. תסתכלו על המשאיות.

<יעקב אשר (יהדות התורה):>
יש לך פילוח של בין עירוני ועירוני?

<רחלי טבת ויזל:>
אני מראה את הכול.

<יעקב אשר (יהדות התורה):>
באופנועים.

<רחלי טבת ויזל:>
קיצרתי בשקפים. אני בדברים מאוד ממוקדים.

<היו"ר איתן כבל:>
תחזרי לשקף הקודם.

<ג'מאל זחאלקה (הרשימה המשותפת):>
זה כולל אופניים וטרקטורונים?

<רחלי טבת ויזל:>
לא. אופנוע הוא אופנוע. דו גלגלי. רק אופנוע. זה נתון מדאיג ומטריד שדורש עבודה ועל זה עובדים.
<היו"ר איתן כבל:>
כשאני מסתכל על הנתון הזה, זה מסוג אותם דברים, אפרופו מה שאומר זחאלקה, לשאלה שלך, במה צריך להתמקד בשנה הבאה. השקף הזה, הוא בעצם כל סיפור הדרך שלנו לשנה הבאה. יש כאן נתונים. מצד אחד הם לא מפתיעים אותי אבל מצד שני אני אומר שהם מדהימים.

<רחלי טבת ויזל:>
אתה רואה את הפרופורציות.

<היו"ר איתן כבל:>
מול משאיות, אוטובוסים, כל הזמן מדברים ועוסקים כאן והנתונים מדהימים.

<רחלי טבת ויזל:>
זה כן מתקשר לחברה הערבית ועוד רגע אני אראה את זה, כי העלייה הדרמטית היא דווקא בנהגי אופנוע מהחברה הערבית.

החברה הערבית. לא סתם דיברתם על זה. אנחנו מסתכלים על 32 אחוזים מההרוגים – אני מדברת כאן על תאונות קטלניות – ויש כאן מגמה של ירידה.

<דב חנין (הרשימה המשותפת):>
זה החצי השני של כל התורה.

<היו"ר איתן כבל:>
נכון. צודק.

<רחלי טבת ויזל:>
נכון. לכן אנחנו מתמקדים בזה. ציין אדוני נכון ואנחנו עובדים השנה מאוד חזק בכל מה שקשור לחברה הערבית. זה לא רק חינוך והסברה אלא זאת עבודה עם האימאמים במסגדים, תנועות נוער, מפעלות, 17 אלף נערים בחברה הערבית במסגרת פרויקט מפעלות לומדים ועוסקים בנושא של בטיחות בדרכים, כנסי אימהות, תנועות נוער, ראשי ערים. כל מי שאפשר. נכנסים לזה. יש כאן התחלה של בלימה. עוד אי אפשר להגיד ירידה דרמטית. אני הייתי השבוע בכנס שעשינו לבדואים בנגב. הגיעו 300 אנשי חינוך מהנגב. פעם ראשונה שעשינו כנס כזה. 14 אנשים פחות נהרגו מהפזורה הבדואית. זה דרמטי. זה התחיל השנה אחרי עלייה תלולה מדי שנה בשנה.

כמה פילוחים לגבי החבה הערבית שהם מאוד מעניינים. אדוני שאל בדיון הקודם לגבי נהגי משאיות. ההבדל הוא לא כזה דרמטי בין יהודים וערבים. אנחנו מתחילים לראות מגמת ירידה. נתון אחד שאני רוצה להראות לכם אותו.

<היו"ר איתן כבל:>
אבל עדיין, גברתי?

<רחלי טבת ויזל:>
עדיין הם יותר.

<היו"ר איתן כבל:>
יש כאן נקודה מאוד מאוד חשובה ואני אומר אותה. זה עניין שנוגע לטכוגרף ולכל הדברים האלה. לא הכול אשמת הנהגים. זאת אומרת, הנהגים במידה רבה מוצאים את עצמם שבויים של המעסיקים שלהם.

<יעקב אשר (יהדות התורה):>
הטכוגרף יעזור בעניין הזה.

<היו"ר איתן כבל:>
הטכוגרף יכול לקדם אותנו מאוד מאוד.

<רחלי טבת ויזל:>
אני אראה לגבי זה עוד משהו מאוד מטריד.

<עבד אל חכים חאג' יחיא (הרשימה המשותפת):>
צריך לסגור את המחסור בנהגי משאיות.

<היו"ר איתן כבל:>
זה נכון. 

<רחלי טבת ויזל:>
אני רוצה לתת דוגמה קטנה לגבי התנהגות נהגי משאיות. יש כאן שקף שמדבר על חריגת משאיות מן המהירות המותרת. תסתכלו. בדרכים המהירות למעלה מתשעים אחוזים מנהגי המשאיות נוסעים מעל המהירות המותרת. השקף הזה מאוד פשוט. זאת אומרת, כמעט כל אחד נוהג מעל המהירות המותרת ואני מזכירה שבמשאיות המהירות היא נמוכה יותר.

עוד שתי אוכלוסיות שאני רוצה להתייחס אליהן.

<ג'מאל זחאלקה (הרשימה המשותפת):>
אפרופו הטכוגרף, יש מגביל מהירות לאוטובוס ולמשאיות והנה התוצאה. זאת אומרת, הטכוגרף לא יעזור.

<היו"ר איתן כבל:>
אז מה אתה רוצה שנעשה? יגיע תורך. תתחמם על הקווים בינתיים.

<קריאה:>
הפתרון הוא עוד נהגים.

<רחלי טבת ויזל:>
אדוני, דיברנו על האופנועים והתמונה הזאת משקפת היכן העלייה באופנועים וזה מאוד מטריד. בעוד שבחברה היהודית אנחנו עומדים על פלטה, שזה לא בסדר, צריך להוריד, החברה הערבית היא זו שמעלה לנו הרוגים בצורה דרמטית. אם תסתכלו למטה, היו השנה שמונה הרוגים ללא רישיון מסוג כלשהו. אפילו לא רישיון על רכב. חמישה מתוכם מהחברה הערבית. זה נתון מאוד מטריד. זה פלוס השקף הבא שמדבר על נהגים צעירים, מעורבות נהגים צעירים, חברה ערבית מול חברה יהודית, הנתונים מדברים בעד עצמם.

מבחינתנו הצעירים, רוכבי האופנוע הצעירים והצעירים בחברה הערבית, זה קהל היעד שלנו. מאוד ברור ומאוד מוגדר. אנחנו מכוונים אליהם.

יש גם נושאים נוספים. אנחנו לדוגמה יוצאים עכשיו בקמפיין חגירת חגורות. זה לא מופיע כאן.

<היו"ר איתן כבל:>
חשבתי שזה כבר מאחורינו.

<רחלי טבת ויזל:>
לא. ממש לא. אם בחברה היהודית למעלה מ-95 אחוזים חוגרים, בחברה הערבית פחות מחמישים אחוזים חוגרים.

<איילת נחמיאס ורבין (המחנה הציוני):>
את צודקת.

<רחלי טבת ויזל:>
זה לא יאומן. אתה הורג את עצמך. הקמפיין שלנו עולה עוד שבועיים.

<עבד אל חכים חאג' יחיא (הרשימה המשותפת):>
לעניין החגורות, יש לכם הבדל בין בתוך הישוב או מחוצה לו בכביש הבין עירוני?

<רחלי טבת ויזל:>
אל.

<עבד אל חכים חאג' יחיא (הרשימה המשותפת):>
עשיתם את הבדיקה לעניין החגורות?

<רחלי טבת ויזל:>
כן. בעירוני זה יותר בולט אבל זה גם וגם.

<עבד אל חכים חאג' יחיא (הרשימה המשותפת):>
עדיין לא הגיעו להבנה שגם בתוך העיר צריך לחגור חגורות.

<רחלי טבת ויזל:>
ממש בימים אלה, תוך שבועיים, עולה בחברה הערבית קמפיין עם מובילי דעה בחברה הערבית שמדבר על חגורות בטיחות. שוב, הדברים מדברים בעד עצמם.
לגבי הולכי הרגל. דיברתם עליהם כאן. אוכלוסייה שצריך להסתכל עליה זאת קבוצת המבוגרים. יש כאן גם את הוועדה שעוסקת במבוגרים וצריך להיכנס לנושא הזה. זה מאוד בולט ולכן ההסברה לגבי הולכי רגל צריכה להתמקד והיא מתמקדת במבוגרים. יש לנו קמפיין גדול עכשיו של להרים את העיניים.

<איילת נחמיאס ורבין (המחנה הציוני):>
קמפיין מוצלח בניגוד לקמפיין קודם.

<רחלי טבת ויזל:>
אני מודה לך. אני שמחה שאתם חושבים שהוא מוצלח. הנושא של הולכי הרגל, אני רוצה לסבר את האוזן.

<היו"ר איתן כבל:>
כמה הולכי רגל הרוגים?

<רחלי טבת ויזל:>
כשלושים אחוזים. אגב, במדינות ה-OECD זה עשרים אחוזים. אוכלוסיית הולכי הרגל זאת אוכלוסייה שאנחנו מתמקדים בה ברשויות המקומיות.

<איילת נחמיאס ורבין (המחנה הציוני):>
תראי מה קרה לך השנה בגיל לידה עד ארבע. 

<רחלי טבת ויזל:>
נכון.

<איילת נחמיאס ורבין (המחנה הציוני):>
זה מטורף.

<רחלי טבת ויזל:>
נכון. זה ההבדל בין החברה הערבית לחברה היהודית. 

<עבד אל חכים חאג' יחיא (הרשימה המשותפת):>
תאונות חצר.

<רחלי טבת ויזל:>
בעיקר מול החברה הבדואית.

<איילת נחמיאס ורבין (המחנה הציוני):>
בהולכי הרגל יש עלייה.

<רחלי טבת ויזל:>
הסיכוי של ילד בחברה הערבית מגיל אפס עד ארבע למות הוא בערך פי עשרים מילד יהודי. 

<איילת נחמיאס ורבין (המחנה הציוני):>
נכון. לעומת שנה שעברה זאת עלייה.

<רחלי טבת ויזל:>
לפי סוגי הדרך. אני בטוחה שראש את"ן ירחיב לגבי סוגי הדרך. 

<היו"ר איתן כבל:>
נא לסיים גברתי.

<רחלי טבת ויזל:>
שתי דקות. אכן יש ירידה משמעותית בבין-עירוני אבל צריך לשים לב לעלייה בעירוני ועדיין היא הרבה יותר גבוהה מאשר בבין עירוני. עדיין יותר נהרגים לנו בעירוני. צריך למקד עכשיו כוחות בעירוני. משטרה, אכיפה, רשויות מקומיות, להשתמש בפקחים. אדוני, העברתם כאן הצעת חוק לגבי הפקחים, יש מעט רשויות שעושות בזה שימוש. צריך להתלבש על נושא הפקחים.

<עבד אל חכים חאג' יחיא (הרשימה המשותפת):>
יש פילוח של העירוני למגזר הערבי?

<רחלי טבת ויזל:>
יש לנו אבל אדוני ביקש שאראה כמה שקפים. 

<עבד אל חכים חאג' יחיא (הרשימה המשותפת):>
המצגת תעלה לאתר הוועדה. נכון?

<רחלי טבת ויזל:>
כן.

<היו"ר איתן כבל:>
יש לכם את הנתונים האלה ותוכלו להסתכל בהם אחר כך.

<רחלי טבת ויזל:>
יש כאן כמה שקפים שביקשת לגבי פילוחים של דרכים. אני רוצה לומר על זה משהו. לבקשת היושב ראש, שמנו כאן את הכבישים בהם היו הכי הרבה נפגעים. לא סתם לא שמנו רק 2017.

<היו"ר איתן כבל:>
בסדר. כבר הבנתי.

<רחלי טבת ויזל:>
צריך לשים לב. יש כאן את כביש 20 לדוגמה או את כביש 431, אלה כבישים שהמשטרה עובדת עליהם. צריך לקחת בחשבון שאלה כבישים שהם מרובי ועמוסי תנועה. אם אתה באמת רוצה לבדוק כל כביש, ויש לנו את רשימת כל הכבישים, זה מפוזר בכל הארץ. יש כאן גם צמתים ולא רק כבישים.

<היו"ר איתן כבל:>
אדוני מפקד משטרת התנועה, בבקשה, אם תוכל לשים לב. בסוף זה מתמקד בכמה וכמה. זה לא שאין תאונות כאן ותאונות שם. אני מנסה לומר שכאשר אתה מסתכל על השקף הקודם שרחלי הראתה על חולון-קיבוץ גלויות, בסוף הרי הוא לא המקום היחיד שהוא עמוס. כביש 5, ראש העין-תל אביב, כפר קאסם-תל אביב, זה כביש שעמוס יותר מהכביש ההוא, בוודאי בשעות העומס. לא שאין שם תאונות. אני מנסה כל הזמן לברר ולחפש את הסיבות למה. אולי תשתית, אולי יש איזה עיקול שגורם לתאונה.

<רחלי טבת ויזל:>
יש ניתוח. הפתרון הוא באמת בשני דברים. חוץ מהסברה, חינוך וכולי, אחד הוא מול המשטרה. חלק מהכבישים כאן, וראש את"ן יציג חלק מהכבישים, הם כבישים שבאמת המשטרה נמצאת עליהם בפוקוס. חלקם כאן מסומנים. לגבי צמתים, חלק זה באמת תשתיות שזה משרד התחבורה ובחלקם אתה רואה את המענה על מחלפים מתוכננים, צמתים וכולי. 

לא רציתי להעמיס, אבל יש לנו כאן מסמך עם רשימה שלמה.

<היו"ר איתן כבל:>
חשוב מאוד. 

<רחלי טבת ויזל:>
זה על שולחנו של אדוני. יש את הרשימה על מה מתלבשים. אנחנו כמובן מעורבים בזה. עשינו סקר בטיחות ברשויות מקומיות שזה מצוין כי פתאום התחילו לבוא אלינו רשויות שנכנסו ללחץ מזה שהן בתחתית הרשימה. לדוגמה, אשקלון בראש הרשימה. ראש עיריית אשקלון נזכר ואומר, רגע, מה אנחנו עושים. מאוד חשוב.

<היו"ר איתן כבל:>
הכי חשוב לפרסם. 

<רחלי טבת ויזל:>
לפרסם.

<היו"ר איתן כבל:>
אף רשות לא אוהבת לככב בדברים האלה.

<רחלי טבת ויזל:>
רשויות הדרום הגיעו אלינו בעקבות הפרסום.

<היו"ר איתן כבל:>
במיוחד לא לפני בחירות.

<רחלי טבת ויזל:>
השנה. שנת בחירות. לכן מדד הרשויות מפורסם.

<רחלי טבת ויזל:>
מילה אחרונה. דברים שהולכים לעשות בשנה הבאה. אדוני, לא הספקנו לדבר על דוח שפר. אנחנו נבקש להקדיש לזה ישיבה שלמה. אלוף שפר השלים את העבודה שלו לגבי סמרטפונים. אנחנו מכינים תכנית לאומית בנושא הזה שמדברת גם על טכנולוגיה, גם על אכיפה, גם על הסברה. נציג את זה כאן כי זה צריך להיות הכיוון.

<היו"ר איתן כבל:>
אני רק אומר לך גברתי שנכון, הנושא של הסמרטפונים, אני לא יודע להגיד מאפס עד מאה - - -

<רחלי טבת ויזל:>
אנחנו מתחילים לדעת.

<היו"ר איתן כבל:>
אני מנסה לומר משהו אחר. אוטוטו, חמש-שש שנים, יש כבר רכבים אוטונומיים. אני מנסה להגיד שעד שיסיימו עם הסמרטפונים, כבר זה יהיה אחרת.

<רחלי טבת ויזל:>
השנה. אנחנו נציג לך. 

<רועי פולקמן (כולנו):>
זה החלק שחסר במצגות שלהם, כל נושא אימוץ הטכנולוגיות המתקדמות בתכניות העבודה. הדברים הרגילים ברורים, אכיפה, הסברה, זה גנרי ועושים עבודה יפה. כל שנה, תמיד תצטרכו את זה, אבל הטכנולוגיות החדשות ייכנסו.

<רחלי טבת ויזל:>
שומרי הדרך זו תכנית עבודה שהוא סופר טכנולוגיה ביחד עם המשטרה. 

<רועי פולקמן (כולנו):>
יש טכנולוגיה בשביל הנהג. יש טכנולוגיות להתרעה. יש המון דברים.

<רחלי טבת ויזל:>
נכון. אנחנו נשמח להציג.

<היו"ר איתן כבל:>
למה אתה גונב לי את הסיכום?

<רחלי טבת ויזל:>
אני מסיימת. כיווני פעולה. אמרנו, סמרטפונים, חברה ערבית, הכשרת הנהגים שהיא חלק קריטי בעניין, אופנועים כמובן, הולכי רגל, רכב כבד ובסוף הכנסנו חדשנות וטכנולוגיה. זה קריטי מבחינתנו ולא רק בנושא סמרטפונים. יש ראש אגף שממונה בנושא הזה.

אני מודה לכם.

<היו"ר איתן כבל:>
תודה לך. לא כל הערה שהייתה נשמעת כאן, זה בגלל היושב ראש שלא נתן לך להציג.

<רחלי טבת ויזל:>
אני יכולה להרחיב.

<היו"ר איתן כבל:>
לא. אל תרחיבי. זה בסדר גמור. הנקודה ברורה. הצגתם את הדברים ואנחנו נתקדם.

נעבור אליך דורון ידיד. אנא, בבקשה, מנקודת המבט שלי אתה הדובר המרכזי. תציג בפנינו בקצרה מה היה ואיך אתם הולכים לעשות בשנה הבאה.

<דורון ידיד:>
כמה שקפים?

<היו"ר איתן כבל:>
אני נותן לך ארבעה.

<דורון ידיד:>
עד 2016 היינו ממוקדים בקטעי מיקוד. לקחנו ציר, בתוך הציר שלושה-ארבעה קילומטרים, זה קטע מיקוד. מסוף 2016 אנחנו עובדים בכבישי מיקוד. זה אומר שלוקחים את כל הכביש. הגדרנו אכיפה ממוקדת בעבירות מסכנות חיים ובריונות. אנחנו הולכים על הציר, כל העבירות מסכנות חיים כי הן מסכנות חיים ובריונות כי הן גורמות לתחושת חוסר ביטחון למשתמשים האחרים, בהן אנחנו מתמקדים.

מרבית העלייה או למעשה כל העלייה שיש לנו היא בעבירות מסכנות חיים ובריונות בשטח הבין-עירוני. בשטח העירוני יש עבירות נוספות בגלל המאפיינים המיוחדים בתחום העירוני.

התחלנו לעבוד לפי מודלים. אין יותר סתם ניידות שנעות על הציר. הגדלנו את צי כלי הרכב הסמויים שלנו בשלושים אחוזים וזה לא שנסעתי מנקודה איקס עד נקודה ואי ולא ראיתי ניידת. אתה לא צריך לראות ניידת, סע לפי חוקי התעבורה. לא ראית ניידת, אנחנו נראה אותך.
הפעלנו במודלים לאכיפה את כל האמצעים שיש כאן. המשולב הוא סמוי, גלוי, מסוק. זה לקחת בתוך ציר המיקוד קטע מסוים ולהשתלב בו. ה-הרבה זה מיוחד ליחידת האופנועים. רואים עשרות אופנועים לציר מסוים. כל התקשורת, כל הווטסאפים, הרשתות החברתיות, האופנועים, בכביש 2, עד שכולם מתרגלים שאנחנו ב-2, אנחנו כבר ב-5 ואנחנו כבר ב-4 ואנחנו כבר ב-65 ובאום אל פאחם, בכפר קרא ובכל הישובים. אנחנו נכנסים ויוצאים. בקיצור, העבודה שלנו על הצירים היא לא סתם בפריסה של ניידות לתפוס עברייני תנועה אלא היא עם איזשהו רציונל שמסתכל.
אמרתי, אנחנו בצירי מיקוד. זה אומר שאנחנו משתמשים באמצעים גלויים וסמויים. המטרה כאן היא לא ליצור מצב שאנחנו רושמים הרבה יותר דוחות, אגב, זה פועל יוצא של מיקוד, אלא המטרה כאן היא ליצור הרתעה. לקחנו רכבים שלנו, הלבשנו אותם בצבעי מג"ב ושוטרי תנועה יושבים במג"ב. למה? ליצור הרתעה מרכבי מג"ב. לקחנו רכבי מנהלה שאתם רואים אותם כאן, אנחנו אוכפים מהם. לא שנוח לנו לאכוף אתם בבין עירוני אבל זה יוצר הרתעה כנגד כלל רכבי המשטרה המינהלתיים שנעים בצירים. זאת אומרת, האזרח מבין שגם מיאריס אוכפים נגדו וגם מג"ב אוכפים. יש לנו צילומים וסרטים יפים מאוד.

<ג'מאל זחאלקה (הרשימה המשותפת):>
האזרחים לא יודעים את זה.

<דורון ידיד:>
לא.

<יעקב אשר (יהדות התורה):>
לאט לאט הם ידעו.

<דורון ידיד:>
אני רוצה לומר ש-92 אחוזים מהפעילות שלנו ויותר מזה, אנחנו מוציאים החוצה. גם הסמויה. המטרה היא ליצור הרתעה ולא ליצור אכיפת יתר. כל מה שאני אומר כאן, היה בתקשורת. מעטות הפעולות שלנו שאנחנו לא מוציאים לתקשורת. הרוב יוצא לתקשורת. אנחנו רואים שוטרים על גשרים. שוטר על גשר עם מצלמת סטיל מצלם נהג עם פלאפון, השוטר האחר עוצר אותו קילומטר לאחר מכן, הוא משדר לו ישר לפלאפון. זאת לא פעילות שמניבה לנו הרבה דוחות כי בדוח האחד הזה אנחנו משקיעים שני שוטרים לפחות אבל הפעילות הזו יוצרת לנו הרתעה.

<ג'מאל זחאלקה (הרשימה המשותפת):>
הווטסאפ מתמלא. עד שהוא קורא אותו, הוא מקבל דוח.

<דורון ידיד:>
כנראה שקצת לא הובנתי. השוטר משדר את זה בווטסאפ לשוטר שנמצא בנקודה אחרת מרוחקת יותר והוא עוצר את הנהג ואומר לו, צולמת בפלאפון. אם מדברים בעלייה, זה נותן לנו פחות דוחות אבל יותר הרתעה כי הם מבינים שאנחנו נמצאים בכל מיני נקודות תצפית כאלו ואחרות. יש כאן את הבלון בצד שמאל שאנחנו מפעילים, מצלמות חדשות שאנחנו מכניסים לבריונות ומצלמות ניידות שנפרוס אותן בצירים החל משבוע הבא והן יצלמו לנו עבירות בריונות ועבירות מסכנות חיים וישדרו לנו לאחור. שוטר ישב במשרד וישכפל שם דוחות בעבירות עליהן נחליט.

גם כאן יהיו מצלמות דמה מתוך כוונה להתריע בפני הנהגים, היזהרו, יש כאן פעילות משטרתית ולא רק לתפוס.
<היו"ר איתן כבל:>
ה-וויז לא יודע מה דמה או לא?

<דורון ידיד:>
ה-וויז לא יכול להודיע מה דמה וכל יום אנחנו משנים. אתה מצלמות ממוגנטות. גם ב-א/3 ה-וויז לא מתריע בפניך מה דמה ומה לא דמה. המטרה היא שייסעו רגיל ונורמטיבי כל הזמן ולא רק היכן שאנחנו נמצאים. 

<ג'מאל זחאלקה (הרשימה המשותפת):>
מה זה א/3?

<דורון ידיד:>
מצלמות מהירות.

הגדלנו את שיקול הדעת של הקצינים אצלנו בהביאם נהגים לשיפוט מהיר. הגדלנו את השימועים על אתר. הייתה לנו תופעה שבסוף שנה קודמת, סוף 2016, 1,800 כלי רכב לא הופקדו. יצרנו כאן שני תהליכים. ראשית, הגברנו את השימועים על אתר. אם אז, באותה תקופה, היו מוזמנים בימי ראשון אחרי סוף שבוע 100-125 אנשים לשימועים, היום מגיעים בסך הכול עשרים. מרבית השימועים הם על אתר. כאן גם ביקשנו להקל עלינו בשימועים על אתר. הגשנו איזושהי הצעת חוק. ופסילות.

<קריאה:>
על אתר, אלה שימועים במקום?

<דורון ידיד:>
כן. זה מרתיע.

מדיניות דוחות אזהרה. היו ארבע עבירות בגינן לא ניתן היה לרשום דוחות אזהרה. הגדלנו את מספר העבירות שלא ניתן לרשום דוחות אזהרה. גם עבירות מסכנות חיים ובריונות. עד נובמבר 2016 ניתן היה לרשום דוח אזהרה לפלאפון אבל היום לא ניתן לרשום דוח אזהרה לפלאפון. כך גם לגבי נסיעה בשוליים ונסיעה בשטח הפרדה ואי מתן זכות קדימה להולכי רגל. בקיצור, דוח אזהרה באמת למי שחטא פעם אחת וגם בסוג העבירה זאת לא עבירה שמצביעה על נהיגה נורמטיבית, כאילו משתוללים בכבישים. זאת לא טעות חד פעמית. כאלו שבאמת זאת טעות חד פעמית, שם אנחנו נותנים דוח אזהרה והאפקטיביות של דוחות האזהרה בניתוח של 2016 היא נמוכה, כ-44 אחוזים ממקבלי דוחות האזהרה קיבלו דוח נוסף לעומת 22 אחוזים מקבלי דוחות ה-במ, זאת אומרת, הדוחות הרגילים, ברירת משפט.

אמרתי, אנחנו באכיפה ממוקדת בעבירות מסכנות ובריונות וכאן נראה קצת נתונים. אנחנו רואים שסך הכול באכיפה ברמה הארצית יש לנו עלייה של 42 אחוזים, במהירות 134 אחוזים.

<היו"ר איתן כבל:>
כמה כסף זה?

<דורון ידיד:>
אני לא מתעסק בכסף. הוא לא מגיע למשטרה כמו שאתה יודע. אנחנו לא מתעסקים בכסף. אנחנו לא רשות אלא משטרה ומתעסקים בעבירות.

<היו"ר איתן כבל:>
זה סתם מעניין.

<דורון ידיד:>
מטבע הדברים יש עלייה של 42 אחוזים ואנחנו מתמקדים בעבירות מסכנות חיים, אלה עבירות עם קנס גבוה. אני מניח שיש כאן עלייה משמעותית.

ברמה הארצית. הרמה הארצית זה בין עירוני ועירוני, 31 אחוזים בטלפונים סלולריים ו-58 אחוזים אי מתן זכות קדימה להולך רגל בשטח העירוני, שזה גורם תאונות דרכים מהמובילים.
<קריאה:>
מה זה אוכלוסיות מיוחדות?

<דורון ידיד:>
אוכלוסיות מיוחדות בשכרות אלה נהגים צעירים ונהגים מקצועיים. את זה אנחנו אוכפים עם הינשוף החדש. יש לנו כאן אפקט מדהים. הינשוף החדש, עם החוק שחוקק לדעתי ב-2012, לקח לנו די הרבה זמן, לא בגללנו, להכניס את הינשוף החדש ואנחנו רואים שאנחנו באוכלוסיות מיוחדות - - -

<היו"ר איתן כבל:>
דנו בזה כאן.

<דורון ידיד:>
דנתם.

<קריאה:>
זה חוקק ב-2010.

<דורון ידיד:>
אנחנו הכשרנו וזה התעכב במשרדי הממשלה השונים והנה התוצאות של אכיפה עם הינשוף החדש. אגב, אפס אחוז אלכוהול לנהגים צעירים ונהגים מקצועיים. אנחנו הולכים על חמישים מיקרו גרם על כל אוויר נשוף, אבל עדיין יש כאן פעילות יפה מאוד.

אכיפה במתנ"ה. מתנ"ה זה הכבישים הבין עירוניים בפיקוד ישיר של אגף התנועה. אנחנו רואים ששם זה באמת בעבירות מסכנות חיים. ארבעים אחוזים עלייה באכיפה, 62 אחוזים עלייה במהירות וכאן אני רוצה לפתוח סוגריים. מהירות, אני מבין את השיח שיש וראינו את זה גם לקראת סוף השנה על עלייה בעבירות מהירות ועבירות מהירות הן לא גורם לתאונות דרכים. עבירות מהירות הן לא גורם לתאונות דרכים. אם עכשיו אני הולך על מסלול ההמראה בנתב"ג וטס של במהירות של 300 קמ"ש, אני לא מעורב בתאונת דרכים. אבל אם אני נוסע בכביש 20, בכביש 6, במהירות של 160 קמ"ש ואיזשהו רכב סוטה ואני צריך גם לסטות, זה מחמיר את תאונת הדרכים ומגדיל את הסיכוי לתאונת דרכים בכביש ולא במסלול מרוצים. אז כל מיני כאלה, כנראה שנוהגים קצת לנסוע יותר מהר והם אומרים שזה לא הגורם אבל זה גם גורם וגם מחמיר את תאונות הדרכים. במהירות שיש כאן בבין עירוני, זאת אכיפה באמצעות מדי מהירות אלקטרוניים, גם באמצעות הניידות וגם באמצעות מדי לייזר ואנחנו רואים שיש לנו בטלפונים סלולריים בבין-עירוני עלייה של 51 אחוזים.

<היו"ר איתן כבל:>
כמה אכיפה של טלפונים סלולריים עשיתם? בסך הכול הכללי.

<דורון ידיד:>
107 אלף דוחות לגבי טלפונים סלולריים. זה בכל הארץ. בבין עירוני, 57 אלף. זאת אומרת, חמישים אחוזים מהסלולרי, זה בבין עירוני. 

<קריאה:>
יש לכם בדיקה מסוימת של נהג מסוים שכמה פעמים תפסתם אותו?

<דורון ידיד:>
כן. אני אתייחס לזה. יש לנו נהג שאנחנו עכשיו בפעילות שבמהלך השנה האחרונה צולם 64 פעמים במצלמות ה-א/3. אנחנו מתמקדים ברצידיביסטים ותכף אני אגע בפעילות.

<איילת נחמיאס ורבין (המחנה הציוני):>
הוא נהג מקצועי?

<דורון ידיד:>
לא. האכיפה בבין עירוני היא אכיפה ממוקדת בעבירות מסכנות חיים. האכיפה בעירוני היא אכיפה שמושפעת ממיקוד אחר. המיקוד בעירוני הוא קצת יותר בעייתי אבל עוד מעט אני אדבר על התאונות ואז אני אתייחס לזה.
סך הכול אנחנו רואים שיש לנו פחות בקשות להישפט או פחות הזמנות לדין. כאן אני רוצה לשבח את הוועדה. צו עבירות הקנס ששכב המון שנים, קידמתם אותו ומבחינתנו, מבחינת נתוני אכיפה, הוא חסך 25 אלף פחות הזמנות לדין בדוחות של ה-1,500, לאורך שנים. היום אנחנו בבתי משפט עם גיבנת משנים קודמות אבל עם האכיפה הממוקדת ועם ההחמרה באכיפה, עדיין יש לנו פחות הזמנות לדין ונראה את זה גם ב-א/3 כשאני אציג לכם את נתוני א/3. פשוט יוצרים כאן שינוי הרתעתי.

גם במחקרים שלנו, ומי שמתעסק, מכיר אותם, ענישה מיידית יוצרת הרתעה מיידית. לכן הדוחות האלו של ה-1,500 ופתיחת מדרגת קנס נוספת, מבחינתנו זה מייצר הרתעה.

מה שאותנו מטריד, אגב, ואנחנו נמצאים באותם צירי מיקוד שהם של עשרות קילומטרים, לא מה שהיה פעם קטעי מיקוד, ואנחנו עדיין מדי חודש בחודשו בעלייה מתמדת באכיפה. זה אומר שאנחנו נמצאים שם והנהגים יודעים שאנחנו נמצאים שם ועדיין יש עלייה. ההנחה שלנו היא – וזה טבעי, זאת לא איזו הנחה שמנותקת מהמציאות – ששמונים אחוזים מהמשתמשים בדרך הם קבועים. 

הייתה תאונה בסוף 2016-תחילת 2017 בדרום והניידת שלנו ראתה את התאונה במראה. זה אומר שמבצע העבירה ראה את הניידת לפניו. הייתה שם תאונה עם הרוג. זה אומר שהניידת לא מרתיעה אחרי שהיא חולפת ולכן השימוש בניידות סמויות בארבעים אחוזים, בשלושים אחוזים פלוס ניידות סמויות, זאת הרתעה. התצפיות האלו, זו הרתעה. אנחנו רוצים ליצור את ההרתעה ואנחנו נוקטים בלא מעט פעולות.

נעבור לאכיפה. זה פילוח האכיפה. סוגי אוכלוסיות, נהגים צעירים. אנחנו רואים שבנהגים צעירים יש לנו, בלא יהודי יש עלייה של 38 אחוזים. קרוב ל-33 אחוזים מהדוחות הם שם. סך הכול אנחנו רואים שיש עלייה באכיפה מול האוכלוסיות המיוחדות.

אירועים ראויים לציון. תפסנו 1,456 נהגים שלא הוציאו רישיון נהיגה מעולם. אגב, חלקם נוהגים על משאיות. חלקם בפעם השנייה. השבוע עצרו נהג שישב עשרים חודשים בבית הסוהר על נהיגה ללא רישיון, השתחרר וכעבור חודשיים תפסנו אותו שוב. זה אומר שהעונשים צריכים להיות יותר חמורים. אנחנו תופסים 1,730 נהגים בפסילה, נהגים שטסים בגובה נמוך במהירות של מאתיים קמ"ש, ושיכורים מעל אלף מיקרו גרם שהמשמעות צריכה להיות ברורה לכם. אגב, 71 נהגים נתפסו יותר מפעמיים באותה עבירה. זה בפסילות בפעילות של שוטרי התנועה.

<קריאה:>
כמה מיקרו גרם מותר?

<דורון ידיד:>
אם שותים, לא נוהגים. 290 מיקרו גרם לנהג ותיק ואפס מיקרו גרם לנהג צעיר ואוכלוסייה מיוחדת. בעיקרון מדברים על שתי מנות אלכוהול אבל זה תלוי במבנה גוף, במשקל, במה אכלת. זה די משתנה.
בצד שמאל אנחנו רואים את אוקטובר 2016. אנחנו רואים ששליש מהאכיפה שלנו הייתה בצירי מיקוד ואנחנו רואים את נובמבר, ואתה יודע מה השינוי שחל בנובמבר. 

<היו"ר איתן כבל:>
נכנסת לתפקיד.

<דורון ידיד:>
אתה אמרת. מנובמבר בעקבות האכיפה הממוקדת, שליש מהדוחות שלנועד אוקטובר 2016 היו בצירי מיקוד. אנחנו רואים היום, ככל שאנחנו מתקדמים, שימו לב, מנובמבר, עלייה מתמשכת בדוחות ועלייה בדוחות בצירי מיקוד היא בהלימה גבוהה. אנחנו רואים גם את הקפיצה באכיפה מנובמבר 2016. היום אנחנו עומדים בין 90 ל-93 אחוזים מהדוחות בצירי מיקוד. זה אומר שכאשר אנחנו ממוקדים, אנחנו משפיעים. אז השאלה הנשאלת היא, בסדר, אתה עובד בצירי מיקוד, אתה עובד בבין עירוני, מה זה משפיע. זה נתון סטטיסטי, ניתוח של הנתונים, השפעת האכיפה בצירי מיקוד בבין עירוני. אנחנו רואים ש-15 אחוזים שירידה בתאונות עם נפגעים, עלייה של שלושה אחוזים בתאונות חמורות. בסך הכול, מינוס 15 אחוזים נפגעים. בסך הכול מינוס 13 אחוזים נפגעים חמור ומינוס 38 אחוזים בהרוגים בצירי מיקוד. חיסכון למשק. מדברים כאן על משהו כמו 219 מיליון שקלים כי התחשיב הוא, בצד ימין, תחשיב של משרד התחבורה. אנחנו רואים שכאשר אנחנו ממוקדים, יש כאן השפעה. זאת השפעת צירי מיקוד.

כיוון שלא מדובר בעבריינים, עבירות התנועה הן לא חלק ממסלול הקיום של הנהג העבריין, זה לא עבריין פלילי שצריך לסחור בסמים, יש כאן את אפקט ההשפעה. כאשר אנחנו אוכפים בצירי מיקוד, זה משפיע על הצירים שסמוכים על צירי מיקוד. לכן השנה אנחנו בירידה של 31 הרוגים בבין עירוני, מה שלא היה לפחות בחמש השנים האחרונות. עלייה קלה בעירוני. זה בטרם מימוש כלל ההתעצמות ועל ההתעצמות אני אדבר בנפרד.

<היו"ר איתן כבל:>
אני רוצה שתאמר לנו מה ההשפעה של א/3 כיוון שזה גם בשיח הציבורי. אני רוצה שתתמקד בעניין של הסטת מבט ותאמר כמה מלים בעניין הזה. ברגע שאתה מזהה שברוך השם יש ירידה כתוצאה מאכיפה יפה ומוגברת וגם אחרת בתוך הבין עירוני, מתי אתה מחליט על הסטת כוחות אל תוך הבין עירוני כמו שאתה עושה כל מיני פעולות הטעיה שגורמות לציבור לחשוב שאתה בכל מקום. מה הפעולה שאתה לוקח על עצמך לעשות בתוך הבין עירוני כדי לשנות את המגמות הלא טובות שמתקיימות שם.

<דורון ידיד:>
קודם כל, אנחנו אגף מקצועי. מעבר לזה שיש לנו כוח אופרטיבי, אנחנו המנחים המקצועיים של כלל רושמי הדוחות בכל משטרת ישראל. המיקוד הוא אותו מיקוד ואני אתייחס לכל.

<לאה ורון:>
יש כאלה שרושמים דוחות?

<דורון ידיד:>
כן. שוטרי סיור, שוטרי תנועה ושיטור עירוני, שיטור רגלי. 

א/3. המצלמות כוילו לספי אכיפה גבוהים מאוד בגלל עומסים בבתי המשפט. אנחנו הורדנו את ספי האכיפה. בכל מקום שמוצבות המצלמות, יש ירידה בתאונות. יש כאן אפקט הקנגורו כפי שהוא נקרא. אפקט המניפה. נהג מגיע למצלמה, מאט. המצלמות האלו נבחנות כשעדיין הפרויקט לא הושלם. אני מזכיר שהמצלמות האלה היו אמורות לעמוד על 300 מצלמות והכביש היה אמור להיות כביש מרוצף במצלמות. לקחו פרויקט שהוא רק שליש מעוצמתו ובוחנים אותו ואומרים הוא נכשל או הצליח. הציר היחיד שהפרויקט מתקרב למימוש שלו זה כביש 65, שם יש קרוב ל-14 עד 17 מצלמות ובכביש הזה אנחנו רואים ירידה ככל שהאכיפה שלנו היא אפקטיבית יותר.
<היו"ר איתן כבל:>
תחזור שוב על השקף הזה.

<דורון ידיד:>
בצד שמאל אנחנו רואים את הפילוח של תחומי האכיפה עד נובמבר 2016. בצד ימין אנחנו רואים שכל המצלמות אוכפות במהירויות אפקטיביות. זאת אומרת, לא מחכים שנהג יבוא ליד המצלמה במהירות של 167, וזה מה שבחלק מהמצלמות, גם זה היה מצוין בדוח מבקר המדינה, ואנחנו הורדנו את ספי האכיפה. בכבישים שיש שם גם את התאונות וגם עבירות מסכנות חיים ובריונות, שם אנחנו אוכפים בספי אכיפה נמוכים. סף אכיפה נמוך אומר דוח של 250 שקלים בעירוני ובבין עירוני. דוח של 250 שקלים, תמרור אזהרה לנהג, אדוני, צולמת, זה בלי נקודות, תיזהר.

<היו"ר איתן כבל:>
מה עם הרמזורים?

<דורון ידיד:>
ברמזורים הם מקבלים גם על אור אודם וגם על מהירות. יש לנו ירידה של מעבר באור אודם וזה צוין גם בניתוח בסף שנה של כל מיני גורמים כאלה ואחרים. אנחנו מבינים שזה כתוצאה מהפנמה. בעבר המצלמה הזו – גם במסגרת השינוי שהובלתי עם המצלמות – הייתה מצלמת והיו רושמים דוח או על אור אדום או על מהירות, החמור ביניהם. אני אומר שעבר עבירה, אור אדום ומהירות, יקבל שני דוחות. זה מה שאנחנו מבצעים כאן ויש כאן הפנמה של הנהגים. לכן אנחנו רואים כאן ירידה בדוחות.

<לאה ורון:>
למצלמות יש יכולת גם לאכוף עבירה על קו לבן?

<דורון ידיד:>
אם ניכנס לזה, נתקע. יש לנו יכולת לאכוף. פעם זה היה, כשהיו המצלמות הישנות. אנחנו לא נכנסים לזה. אנחנו לא מתעסקים בזה כרגע. הדו גלגלי בהכרח מגיע לקו הלבן. יש עוד שיטה, ליצור שני קווים לבנים לפני מעבר החציה. אם הדו גלגלי שעובר בין כלי הרכב בטור התנועה, אנחנו מסכנים אותם קצת יותר. אם נתעסק עם קו לבן, אנחנו יורדים לרזולוציות שלא נוכל לעמוד בעומסים.

בדוחות של ה-1,500 אנחנו רואים 26,472. דוחות 1,500 של המצלמות. ה-26 אלף האלה היו הזמנות לדין לולא הקנס החדש שקידמתם כאן.

הימ"ר שלנו עבד על פסולים. הגדרנו לו רצידיביסטים מתחילת השנה. אנחנו גם בדברים עם משרד תחבורה על מנת שיממש את הסמכות שלו לפי סעיף 56. יש להם סמכות לפסול נהגים רצידיביסטיים. הם זימנו לא מעט נהגים כאלה לינואר ואנחנו עובדים מול רצידיביסטים. במסגרת העבודה מול רצידיביסטיים, נהגים שחוזרים על עצמם. אם יש זמן, יש לנו סרטון קצר.

<היו"ר איתן כבל:>
בבקשה.

<קריאה:>
מה זה רצידיביסטים?

<איילת נחמיאס ורבין (המחנה הציוני):>
חוזר. עבירות חוזרות ונשנות. זה לא מונח ייחודי לתאונות דרכים אלא לגבי עבריינות.

<דורון ידיד:>
(הקרנת סרטון).

זאת פעילות סמויה של היחידה המרכזית. אלו נהגים עם עשרות עבירות מסכנות חיים. מגיעים לבית משפט, מקבלים את העונשים, את הקנסות שלהם, מרגישים בטוחים לצאת שוב החוצה ולבצע שוב עבירות.

<קריאה:>
מי צילם את זה?

<דורון ידיד:>
בלשים שלנו.

<קריאה:>
מתוך מכוניות השיטור?

<דורון ידיד:>
בלשים מתוך כלי רכב סמויים. יש לנו ימ"ר באגף התנועה, יחידה מרכזית עם רכזי מודיעין.
<איילת נחמיאס ורבין (המחנה הציוני):>
אני רוצה לראות שאנשים לא מסכנים את עצמם. מאיפה הם מצלמים?

<דורון ידיד:>
הרכב שכרגע אנחנו רואים הוא רכב סמוי ומיד אחר כך הם עוצרים אותו. ככל שהוא מסכן, אנחנו לוקחים אותו גם לשיפוט מהיר. אלו אותם נהגים בעלי רישיונות נהיגה שיש להם מספר רב של עבירות. פיתחנו כאן איזו נוסחה. כמובן לא עבירות חניה.

<קריאה:>
אין שלילה לנצח?

<דורון ידיד:>
אנחנו בערעורים ובדין ודברים יום יום עם בתי המשפט. ביקשנו להכניס שני משפטים לפרוטוקול – קנסו אותנו בבית המשפט ב-600 שקלים – שהנהג לא הפקיד את הרכב, שהשביתו לו את הרכב וכרגע מתקיים דיון על ההיבט השיפוטי. השופטת אמרה שההיבט המינהלי הוא לא מענייני. הוא כן מעניינך. בסדר, אני לא רוצה להתייחס.

<איילת נחמיאס ורבין (המחנה הציוני):>
גם בתי המשפט היו כאן על השולח. איתן, זה חשוב.

<קריאה:>
אלה דיני נפשות.

<איילת נחמיאס ורבין (המחנה הציוני):>
זה לא הקטע של הקנס אלא הקטע של מערכת היחסים בין התביעה של המשטרה לבין בתי המשפט.

<דורון ידיד:>
זאת פעילות של הימ"ר. הכנסנו את הימ"ר גם לאוטובוסים. נהגי אוטובוס, שימו לב, עשרות נוסעים באוטובוס, גם בעירוני וגם בבין עירוני. מבצעים פעילות. פלאפון. משאיות כאשר נהגים מתפללים, אוטובוסים בהם נהגים קוראים וכדומה.

<איילת נחמיאס ורבין (המחנה הציוני):>
מתפללים תוך כדי הנסיעה?

<דורון ידיד:>
מתפללים. מניחים תפילין תוך כדי נהיגה. כן.

<איילת נחמיאס ורבין (המחנה הציוני):>
כמו שהם נוהגים, זה הדבר היחיד שיעזור להם.

<דורון ידיד:>
יש סעיף בחוברת נוסח אישום שנקרא נהיגה בחוסר זהירות. יש סעיף דומה לו שנקרא נהיגה בקלות ראש. חוסר זהירות זה דוח בסך 500 שקלים וארבע נקודות. אנחנו הגברנו את האכיפה וראיתם את נתוני האכיפה כלפי הסלולר. הייתה תופעה שהנהגים פשוט למדו, ויש כאן עוד סרטון שגם אפשר להראות אותו, הם מורידים את המבט והטלפון נמצא בין הרגליים. זה לא וויז, זה לא לחטט באף וכל הבדיחות האלו שהמציאו ברשתות הטלוויזיה, ברדיו וברשתות הסברתיות. כשאנחנו מדברים על נהיגה בחוסר זהירות, כתוצאה מהורדת המבט לפלאפון.

<קריאה:>
איך מזהים?

<דורון ידיד:>
בואו נראה איך מזהים.

<קריאה:>
זה היה ב"ארץ נהדרת".

<דורון ידיד:>
"ארץ נהדרת", זה מצוין. אני לא רואה את זה. כמו שאמר היושב ראש, הנושא על סדר היום ולדעתי זה יוריד לנו את עבירות הפלאפון. בואו נראה מה זה נהג שמתעסק עם מה שיש לו ברכב ולא עם מה שהוא צריך להתעסק בכביש.

(הקרנת סרטון).

ראיתם שהוא קורא? תראו את הראש, למטה פלאפון. שימו לב למבט. תרכבו על האופנועים שלנו, תשבו בניידות, אתם מוזמנים, ותראו.

<דב חנין (הרשימה המשותפת):>
אבל גם האופנוען לא מסתכל על הכביש. אנחנו יודעים את הסיפור.

<דורון ידיד:>
נסתכל רק על הכביש לא נסתכל ימינה ושמאלה על העבירות. זאת הקטנוניות. אם רוצים אכיפה ורוצים הרתעה ורוצים מסכנות חיים, זאת הדרך. היה איזה פוסט של חבר כנסת לעניין האופנוען שמסתכל.

<נחמן שי (המחנה הציוני):>
של מאיר שלו.

<דורון ידיד:>
בסדר. שימו לב, אתם מוכנים שבני המשפחה שלכם ואתם תנועו בצירים, בכבישים העירוניים והבין עירוניים כשאלו נוהגים ולא מקבלים דוחות? לכן כלפיהם אנחנו אוכפים.

<היו"ר איתן כבל:>
אני רוצה לומר כדי לסכם את העניין הזה של הפניית המבט. אין ספק, הפניית מבט, נהג יכול למצוא את עצמו נוסע עשרה, עשרים מטרים, שלושים מטרים בלי להסתכל בכביש וזה יכול לקרות לכל אחד מאתנו. אין ספק שצריך לשים לב. אני גם רוצה מנקודת המבט שלנו לומר שני דברים. אני יודע שמורידים את זה לרמת גיחוך. אני מודע לזה. צריך לקחת את זה בחשבון. אבל גם אתה צריך כלפי הפקודים שלכם להבין שיש נקודות שכל העיניים מופנות אליהם. אתה מנהל מאבקים מבוקר עד ערב במגוון רחב של נושאים וסביב העניין של הפניית המבט אתה מוצא את עצמך מקבל דמות ב"ארץ נהדרת". אתה חייב להוציא את ההנחיה הזאת כלפי הפקודים שלך.

<דורון ידיד:>
זו ששתתה קפה, וזה היה באתרים באינטרנט, נסעה בכביש 6 במהירות של מאה קמ"ש, הניידת נוסעת מספר דקות לצדה, יד אחת עם הקפה, משוחחת בטלפון עם דיבורית – אגב, מצוין – וביד השנייה כנראה מישהו עצבן אותה באותה שיחה והיא עוזבת את ההגה ומדברת עם הידיים בצורה הזאת. לא הייתי רוצה להיות לידה. זה לא הקפה. תספר לך כאן הרשות הלאומית, ולדעתי גם לימדו אותנו בטסט מה זה אוחזים בהגה. 

בשנת 2014 גם דיברו על הקפה עם אותה נהגת. ב-2014 משאית יצאה מבאר שבע. נהג המשאית אחז כוס קפה. אני לא הייתי ראש אגף התנועה. הקפה נשפך לו על הרגל והוא התכופף למטה – תאונת שרשרת. תשעה כלי רכב, 12 פצועים, שניים קשה ואחד קטלני. כולנו בסדר גמור, אבל כשזה קורה, שואלים איפה המשטרה. התפקיד שלנו הוא לבצע אכיפה ואנחנו מבצעים את האכיפה.

לגבי הכניסה שלנו לתחום העירוני. אנחנו מייצרים להם מחקרים, שיח ומיקוד. הנושא של העירוני הוא על סדר היום והוא גם בתכנית ההתעצמות ל-2019 בעירוני. ההתעצמות הייתה בבין עירוני כיוון שיותר הרוגים ויותר נפגעים היו בבין עירוני. יחידת האופנועים שלנו נכנסת לעירוני. כל כניסה לעירוני היא טיפול בעבירות חמורות. גם בכפרים, גם בישובים היהודים, בכל מוקדי תאונות הדרכים. ציינה כאן רחלי את כביש 20 וכביש 4. כביש 20 וכביש 4, ברבעון השני של 2016, מספר התאונות עלה שם בעיקר בדו גלגלי. יחידת האופנועים שלנו הייתה שם באופן רצוף עד סוף השנה והשפיעה. כרגע יחידת התנועה האזורית עובדת שם. את מי שאנחנו מכניסים פנימה, זאת יחידת האופנועים. אם נכניס את יחידות מתנ"ה, אנחנו נזניח את הבין-עירוני. זו היחידה שלנו והיא כמו כוח עתודה שרץ ממקום למקום. מפקד היחידה נמצא כאן.

אגב, נמצאים כאן ראש מחלקת התביעות, הסגן ויחידת היועץ המשפטי שלנו שאותם אתם מכירים.

<גבי בן הרוש:>
שאלה. כולם כאן צודקים. לגבי הפניית המבט. היום בתקנות ובחוק, באוטובוסים ובמשאיות, יש שלט האומר שאם האוטובוס מעשן, נא להתקשר. זה בתקנה. איך אני נוהג? נא להתקשר. מה אתם אומרים בעצם כמחוקק? תתקשר אבל המצלמה הסמויה של המשטרה. מי לא מסתכל בוויז?

<דורון ידיד:>
יש לך ארבע ספרות ולא אנחנו המצאנו את זה. ארבע ספרות, נא לזכור ארבע ספרות. יש כאן עוד רזולוציות. המשאיות מוגבלות בשמונים קמ"ש.

<היו"ר איתן כבל:>
גבי, מכל הבעיות שמתקיימות, מה שהפריע לך זה לקרוא את השלט הזה?

<דורון ידיד:>
חבר הכנסת כבל, התעצמות אגף התנועה בבין עירוני. השר לביטחון פנים הבטיח בוועדה אצלך ב-2016 שהוא מכפיל את מספר הניידות במשמרות א'-ב'. השר לביטחון פנים עמד בהבטחתו. קיבלנו את כל התקנים ברבעון הראשון של 2017 כולל כלי רכב. כל התקנים אצלנו. לקחנו והקמנו מינהלת גיוסים. לקחנו קצין מבצעים מפקד יחידה יחד עם 17 שוטרים, שוטרי תנועה. נכון, זה פחות 17 ניידות. עמדנו בגיוסים של 172 שוטרים. יש לנו יותר ממאה שוטרים שנמצאים במכללה שלנו. להכשיר שוטר תנועה, זה קצת יותר זמן כי השוטר עובד לבד. השר לביטחון פנים התעסק ביום יום בנושא תאונות הדרכים ובהתעצמות. את התקנים קיבלנו ממקורות המשרד לביטחון פנים והמשטרה. המפכ"ל מתעסק בתחום הזה ביום יום. ההכפלה בפועל תלויית הכשרה. את התקנים קיבלנו. הבעיה היא שלנו במסלול ההכשרה והחניכה. כל פעם ששוטר יוצא ומסיים את מסלול ההכשרה שלו והחניכה, זאת ניידת נוספת בשטח.

<היו"ר איתן כבל:>
זאת אומרת, השר בהתחייבות שנתן לוועדת הכלכלה, עמד.

<דורון ידיד:>
מימש אותה במאה אחוזים. בכל חישוב אנחנו עומדים ב-150 ניידות.

<יעקב פרי (יש עתיד):>
ניצב ידיד, יש שמועות – אני מדגיש, שמועות – שהולכים להיות קיצוצים.

<דורון ידיד:>
לא כאן.

<יעקב פרי (יש עתיד):>
בתקינה חדשה. 

<דורון ידיד:>
התקנים מומשו. אף אחד לא דיבר אתנו על קיצוץ. לא קיבלנו שום התרעה על קיצוץ. התקנים מומשו. הנושא הזה קרוב ללבו של השר ושל המפכ"ל. לא התעצמנו כדי שיקצצו אותנו במקום המיידי. גם השר וגם המפכ"ל עוסקים בנושא הזה.

<היו"ר איתן כבל:>
תוכל לומר מילה על יו"ש?

<דורון ידיד:>
בתחומי יהודה ושומרון, הכבישים הבין עירוניים שם הם באחריות מחוז ש"י כיוון שתיאומי הפעילות שם הם יותר ממוקדים. אנחנו גם נכנסים לפעילות שם. המיקוד שם הוא יפה. יש לנו שם בעיה במכשור אלקטרוני בגלל מאגר נתונים לא מסונכרן בין המינהל לבינינו ויש קושי באיתור. זה עלה גם בדוח המבקר לגבי מצלמות א/3. מבוצעת שם פעילות. נכון ששם היו מספר תאונות עם חמישה ושבעה הרוגים.

<היו"ר איתן כבל:>
פשוט לא ייאמן.

<דורון ידיד:>
במסגרת ההתעצמות העברנו תקנים גם למחוז ש"י. הגדלנו את מספר התקנים בבין עירוני.

<היו"ר איתן כבל:>
אני יכול לומר לאדוני ששם החוקים הם המלצה בלבד.

<דורון ידיד:>
מבצעים שם פעילות. 

<היו"ר איתן כבל:>
הייתי בשבוע שעבר בניחום אבלים אצל חבר הכנסת גליק, זה פשוט לא ייאמן. קו הפרדה, לא קו הפרדה. פשוט לא.

<איילת נחמיאס ורבין (המחנה הציוני):>
זה מרגיש נורמנד לנד.
<ג'מאל זחאלקה (הרשימה המשותפת):>
דווקא לזה יש פתרון. פתרון מדיני.

<היו"ר איתן כבל:>
גם לקטל בדרכים.

<ג'מאל זחאלקה (הרשימה המשותפת):>
כן. בעזה אין תאונות בהן מעורבים ישראלים. אין תאונות בדרום לבנון, היכן שאין ישראלים.

<דורון ידיד:>
במגזר הלא יהודי, 72 אחוזים מהנפגעים הם מחוץ לכפרים. אנחנו עושים פעילות גם בכפרים. דיברתי על הכפלת ניידות, על המעורבות של השר, על שינוי החקיקה וכל מה שהובלתם כולל תוספת השלישית, כולל לא להוריד את הנסיבות המיוחדות בשכרות כי אנחנו רואים את העונשים בבתי המשפט.

הערכה רבה מאוד על כל שינוי החקיקה כולל שינוי שיטת הניקוד מה שייצור הרתעה בקרב הנהגים. שיתופי פעולה עם הרשות הלאומית עם ההתאמה לדו גלגלי. פנינו אליהם ומיד יצאו בקמפיין לגבי הדו גלגלי. יש לנו שיתוף פעולה מעולה עם הרשות הלאומית, עם משרד התחבורה, עם נתיבי ישראל. יש שם מנכ"ל מצוין.

<היו"ר איתן כבל:>
נכון.

<דורון ידיד:>
הכניס גם אמצעי התרעה.

<היו"ר איתן כבל:>
ניסים עושה עבודה מדהימה. עושה ניסים.

<דורון ידיד:>
אמצעים עם התרעות והכול. בסופו של דבר, כל הפעילות שיש כאן, והשוטרים שלנו מסתכנים ונהרג בלילה שוטר שלנו. לפנות בוקר ראה רכב עם רעולי פנים, הוא רדף אחריו, ניגחו אותו עם האופנוע. עצר חלק מהמעורבים. בסופו של דבר השוטרים, המתנדבים, הקצינים, השוטרות, מפקידם נמצאים ביום יום ומסכנים את עצמם ואלו התוצרים של העבודה שלהם. תודה רבה לכם.

<היו"ר איתן כבל:>
תודה על הסקירה המאלפת. לא סתם רציתי את הסקירה. דרך הסקירה הארוכה הזאת אנחנו גם יודעים לאן אנחנו הולכים ב-2018. 

ברשותכם, נפתח את הדיון. אני לא אאפשר הרצאות . ראשונת הדוברים איילת נחמיאס, אחר כך יעקב פרי, חאג' יחיא, זחאלקה, חמד ונחמן. 

<איילת נחמיאס ורבין (המחנה הציוני):>
תודה רבה חבר הכנסת כבל. תודה רבה לרשות הלאומית לבטיחות בדרכים, תודה רבה למשטרה, לניצב ידיד ולאנשיו. אני אהיה ממוקדת כמו תמיד בנושאים שמעסיקים אותי ובנושאים שמעסיקים אותי לצערי לא היה שיפור מספיק טוב וזה הנושא של הולכי הרגל, אכיפה במדרכות. הדברים האלה מאוד מאוד מטרידים אותי. הייתה עלייה במספר הולכי הרגל ההרוגים. אני רוצה לציין שבמיוחד בילדים, וזה נתון שלקחתי מהדוח של המועצה לשלום הילד ואני מוכרחה להגיד לכם שאני פשוט רוצה שהמספר ייקלט לכם. 17,698 ילדים מתוך חצי מיליון ילדים. באחוזים זה נשמע אולי קצת מעט, אבל 17,698 ילדים הגיעו השנה לחדרי המיון בגלל תאונות דרכים. כמובן חלק מתאונות הדרכים הם ברכבים, חלק מתאונות הדרכים הן תאונות חצר, חלק מתאונות הדרכים קשורות לאופניים ולרכיבה על אופניים, אבל אני אומרת שזה מספר בלתי נסבל.
יודע ידידי, ואני אצטט את חבר הכנסת איתן כבל, שאני הייתי מאוד מאוד לא מרוצה מהקמפיין הראשון שעשו בנושא מעברי החציה.

<היו"ר איתן כבל:>
שמנו לב.

<איילת נחמיאס ורבין (המחנה הציוני):>
נכון. אני אומרת את האמת. אני חשבתי שהוא לא אפקטיבי. אני חושבת שהקמפיין עכשיו בנושא של הרמת העיניים ולהסתכל, הוא קמפיין הרבה יותר אפקטיבי והרבה יותר נכון. לא אהבתי את הקמפיין הקודם בעיקר משום שאני חושבת שדאגה צריכה להיות לכולם ולא רק אם זה אימא שלך, אבא שלך או סבא שלך. לכן אני חושבת שהוא קמפיין הרבה יותר אפקטיבי וכדי להמחיש את זה, הבוקר עמד נהג מול בית הספר של הילדים שלי על מעבר החציה, התעסק לא בסלולר אלא בגלגול סיגריה ואני דופקת לו על המכונית כי ראיתי שאין שום סיכוי שהוא רואה שאני והילדים עוברים שם. אין לי שום שדה ראייה, אין לי שום יכולת לראות. מגיע רכב פורד ענק, ארבע על ארבע, מגיע משמאל במהירות. תקשיבו, פשוט אי אפשר להאמין איזה אפס מודעות יש לנהגים כשהם מתקרבים למוסדות חינוך. אם אין פס האטה, אם אין את מה שאני הגשתי כתיקון לתקנות ואני מאוד מאוד רוצה שאנחנו כוועדה נדחוף את הנושא של הרחבת מעברי החציה וההגבהה שלהם, במיוחד ליד מוסדות חינוך, כמו שמקובל בעולם. זה משהו שחייבים לדחוף אליו. בישראל פסי האטה לא מספיקים ליד מוסדות חינוך.

דבר הנוסף שאני רוצה לדבר אליו והוא קשור לנושא האופנועים, נושא הקסדות. חבר הכנסת כבל, אנחנו מוכרחים להידרש לנושא הזה של הקסדות. אני חושבת שכאן גם המשטרה צריכה להיות אולי יצירתית ובמיוחד הרשות הלאומית לבטיחות בדרכים. אני כרגע מדברת על קסדות אופניים ותכף נדבר על קסדות אופנועים. קסדות אופניים, פשוט אי אפשר להאמין. במקומות בהם יש רכיבה – הנה, יש מישהי חמודה שמהנהנת מאחור, אני לא יודעת אם זה לי – אין קסדות אופניים לילדים. אצלנו הילדים רק נוגעים בכידון, אני שואלת איפה הקסדה. גם אני לא תמיד מקפידה. אגב, אני לוקחת את הצ'אנס ששוב יקראו לי הדודה של הכנסת, אבל כן, אין לי בעיה. זה מעצבן אותי לראות הורים רוכבים עם הילדים, מחזיקים אותם מאחור בלי קסדה. זה פשוט מטורף. גם ההורים בלי קסדות כך שאם קורה משהו להורה, מה יקרה לילד? כך מגיעים ל-17 אלף ילדים שמגיעים לחדרי המיון.

אני רוצה לסיים בנושא של הרכבים הכבדים. אני חושבת שאחד הדברים שאנחנו חייבים לעשות זה לראות איך רותמים את הארגונים הגדולים עם ציי הרכב הגדולים לנושא של אכיפה פנימית. יש היום מנגנונים הרבה יותר טובים, כולל מערכות טכנולוגיות שיכולות לשפר באופן משמעותי את מידת היכולת של קציני הרכב לפקח על מה שקורה ברכבים. הייתה לי כמעט תאונה בפתח תקווה לפני חודש. משהו מטורף. אוטובוס של חברת קווים, פשוט אי אפשר להאמין, מזגזג, קו 61 ברחוב ז'בוטינסקי בפתח תקווה. אני אמרתי שעכשיו ישיגו לי את הטלפון של הדובר של חברת קווים. שלחתי לו צילום. מסתבר שזה נהג רצידיביסטי. זה היה מדהים. אנשים שהיו אתי ברכב זיהו אותו. זאת אומרת, יודעים שהנהג הזה הוא עבריין ויודעים שהוא עושה עבירות באותו מקום ואף אחד לא מוריד אותו מהכביש בגלל המחסור בנהגי אוטובוס וכל הבעיות. אי אפשר להמשיך עם הדבר הזה.
משפט אחד אחרון. אני רוצה להודות מקרב לב לארגונים, לאנשים באדום ולאור ירוק. הם נמצאים אתנו כל הזמן. לגיל ביילין, לחגית אוריאן שלא מפסיקה לעדכן אותנו באי-מיילים על תאונות של רוכבי אופניים. אני חושבת שחבר הכנסת כבל יחד עם כל חברי הכנסת שנמצאים כאן, וגם אני, מתעסקים בזה גם בלי הדרישה שלכם אבל אני חושבת שהדרישה שלכם מאוד מאוד חשובה ואתם מסבים את תשומת לבנו לדברים חשובים.

תתחילו לאכוף את רוכבי האופנועים והאופניים על המדרכות. תודה רבה.

<היו"ר איתן כבל:>
תודה על כל אשר את עושה בענייני הוועדה בעניינים האלה. יעקב פרי, בבקשה.

<יעקב פרי (יש עתיד):>
אני קודם כל כמובן מברך את כל הבאים, כמובן אותך איתן על הדיון ועל העובדה שאתה נושא בנטל הזה תקופה ארוכה. אני חושב שוועדת הכלכלה הפכה להיות אחת – ואני אומר כאן לצערי – מכיוון שקראתי את מכתבו של משרד ראש הממשלה ואני אצטט. אני אעשה את זה מאוד קצר. "בהמשך לפנייתכם וכיוצא בזה, אציין כי האחריות למימוש ההחלטה והפיקוח על יישומה מוטל על משרדי הממשלה הרלוונטיים". לכאורה נכון. אי אפשר להגיד שזה לא נכון. רבותיי, מהדיון הזה נושב סוג מסוים של קורת רוח שאני מוכרח לומר שלי היא מפריעה. אין לי בכלל ספק שנעשתה כאן עבודה יוצאת מן הכלל וכל מי שעסוק בנושא, נתחיל כמובן במשטרת התנועה, ברשות, בכל הארגונים, אין לי בכלל ספק שהעבודה שנעשתה היא עם נשמה, עם לב, עם כוונה הכי טובה שאפשר להעלות על הדעת. אני כמובן, כמו כל אזרח ישראלי, אסיר תודה ואני יודע שעל הכביש מסתובבים - תסלחו לי על הביטוי – קרימינלים לא קטנים.

יחד עם זאת, זה נושא כל כך כאוב, כל כך טרגי, שהאם ממשלת ישראל לא יכולה לפחות לעשות ועדת שרים שתוליך את הנושא? שתאגד אותו? 

דיברנו על זה. קיבלנו הבטחה. אני יודע שמשרד התחבורה והמשרד לביטחון פנים עושים, כל הדברים האלה ידועים. רבותיי, אחד הנתונים הכי מדאיגים, במיוחד אותי בגילי, הוא השיעור הגבוה של מעורבות קשישים בתאונות דרכים.

<נחמן שי (המחנה הציוני):>
תכף נדבר על זה.
<יעקב פרי (יש עתיד):>
אם אתה מסתכל על חלקם באוכלוסייה, הקשישים היום מהווים באוכלוסייה 11 אחוזים ובתאונות הם מהווים 26 אחוזים. אפשר לדבר על הזדקנות האוכלוסייה, על קשישים אבל חבר'ה, אני כבר טוען הרבה זמן שמדינת ישראל לא ערוכה לנושא הזדקנות האוכלוסייה וצריך להקים מטה מאבק גם בתאונות דרכים. יש לנו כלים מצוינים, יש לנו אנשים מצוינים, יש לנו טכנולוגיה מובילה אבל אין לנו בסופו של דבר אגרוף אחד.

אני אומר יותר מזה. אני הרבה מאוד שמעתי בשנה וחצי שחבר הכנסת איתן כבל הצליח לרתום את כולנו לנושא החשוב הזה על כוונות של משרד התחבורה לסגור את הרשות. לא שמעתי על דברים אחרים. שמעתי דווקא דברים בכיוונים השליליים. אני אומר שחבל לי ואני לא רוצה להיות מי שמשבית שמחות אבל אני חושב שמדינת ישראל צריכה יום אחד לקום ולומר שזאת תופעה שצריך לנסות ולבער אותה. אף אחד כאן לא חושב שנצליח להגיע לאפס אבל מסתבר שכאשר אתה עושה פעולות נכונות, אתה תופס אנשים נכונים ובסופו של דבר אתה מגיע להרתעה, להורדה, לצמצום. כמו עם הקשישים, כך גם במגזר הערבי. תודה.

<היו"ר איתן כבל:>
תודה. חאג' יחיא.

<עבד אל חכים חאג' יחיא (הרשימה המשותפת):>
כבוב היושב ראש, אני אתחיל ואומר שהירידה במספר ההרוגים לא צריכה לנחם אותנו כי עדיין יש לנו יותר מדי הרוגים. זה שיש פעילות ויש התקדמות, זה בסדר, אבל עוד לא הגענו למטרות שאנחנו רוצים להגיע אליהן.

<היו"ר איתן כבל:>
רחוקים מלהגיע אליהן.

<עבד אל חכים חאג' יחיא (הרשימה המשותפת):>
מישהו אמר לי – לא כבדיחה - שהשנה הייתה ירידה כי הייתה בצורת ולא היה גשם ולכן היו פחות תאונות. אני שם את זה בצד ולא רוצה להתעכב על זה אלא להתקדם לדברים מעשיים.

יש לנו בעיות במעברי חציה. הגיע הזמן שיהיו גם – דיברנו על זה כמה פעמים – פרטים אחרים למעברי חציה בתוך הערים. אני מציע לעשות את הרוחב של הכביש שם יותר צר, לעשות גבשושיות קצת יותר גבוהות ולדאוג שמעברי החציה לא יהיו בעיקולי דרך כי לפעמים מעבר החציה הוא בעיקול דרך והנהג והולך הרגל לא מספיקים לראות.

יש לנו מחסור בנהגי משאיות ובאוטובוסים ציבוריים. יש מחסור גדול. פעמיים הגשתי שאילתה בנושא הזה. התקופה בין זה שהנהג מגיש בקשה להתחיל ללמוד עד שמאשרים לו להתחיל, עוברת יותר משנה. היה דיבור בין משרד התחבורה לבין משרד הבריאות ואיך לעשות את זה ואיך לתאם. על הנושא הזה צריך לתת את הדעת ומהר מאוד. צריך להוציא את הנושא הזה למקום אחד.

<אבנר פלור:>
לגבי העניין הזה, מאמצע חודש פברואר יבוצעו בדיקות רפואיות. עיקר הבעיה הייתה בבדיקות הרפואיות. בחודש הבא , פברואר, תהיה חברה חיצונית שתבצע את הבדיקות האלה וזה אומר קיצור זמן מארבעה חודשים לחודש.

<עבד אל חכים חאג' יחיא (הרשימה המשותפת):>
אני מדבר על שנה.

<אבנר פלור:>
אני מדבר על הבדיקות שאורכות זמן ארוך אבל עכשיו הוא יצטמצם. זה חשוב. זאת בשורה מאוד חשובה.

<עבד אל חכים חאג' יחיא (הרשימה המשותפת):>
יש מחסור של יותר מ-1,200 נהגי משאיות והטכוגרף לא יפתור את הבעיה. צריך לפתור אותה בתוספת של מספר נהגים.

יש את נושא המשך ההסברה. יש הסברה אבל היא לא מספיקה. היא נותנת את אותותיה אבל אנחנו צריכים להמשיך בה. יש לנו בתי ספר, יש לנו את כיתות י' ו-י"א, אלה שהמטרה הכי חשובה לילדים היא להתחיל ללמוד נהיגה בכיתה י"א.

<רחלי טבת ויזל:>
שם אנחנו גם במפעלות וגם בחינוך תעבורתי.

<עבד אל חכים חאג' יחיא (הרשימה המשותפת):>
לגבי הסטטיסטיקה. הסטטיסטיקה צריכה להכיל גם את הפצועים כי יש הרבה אנשים שהם פצועים ובנס לא נהרגו. העניין של ההרוגים לא מספיק כדי להמחיש את הבעיה בעניין תאונות הדרכים אלא צריך את הנתונים בקשר לפצועים ורמת פציעתם. גם פרסום של אכיפה ולהרבות בדוגמאות. מה שראינו כאן, הסרטונים, להפיץ בפייסבוק ו-ווטסאפ כדי שאנשים יראו וידעו שיש אכיפה במקום שלא חשבו שתהיה. זה יכול להרתיע.

המשפט האחרון. ביקשתי כמה פעמים ממשרד התחבורה ואני חוזר על זה כאן. אני רוצה לראות טבלה מרוכזת גם באתר שלכם וגם שמורי הנהיגה ייתנו למי שסיים את לימודי הנהיגה ובטבלה יהיו כל עבירות התנועה, הקנס והנקודות. זה ירתיע את הצעירים כי רישיון הנהיגה חשוב להם. תודה.

<היו"ר איתן כבל:>
תודה. זחאלקה.

<ג'מאל זחאלקה (הרשימה המשותפת):>
כבוד היושב ראש, אני מסתכל על הדוח, עלך מספר ההרוגים בחברה הערבית במספרים מוחלטים, באחוז מסך ההרוגים ב-2008 עד 2017. אני רואה ירידה מבורכת במספר ההרוגים מ-142 ב-2008 ל-117 בשנת 2017. לעומת זאת, האחוז לא משתנה. 33 אחוזים ו-32 אחוזים. המסקנה היא שהירידה במספר ההרוגים בחברה הערבית היא בהתאם לירידה הכללית. כלומר, הפעילות הממוקדת בגלל שזה מגזר שיש בו יותר תאונות, יותר בעיות, לא מניבה פרי ולא מורידה את האחוז.

<גיורא רום:>
היא התחילה רק לפני שנה. עד לפני שנה המגזר הערבי לא קיבל שום פעילות ממוקדת. לפני שנה הרלב"ג התחיל לעשות פעילות.

<ג'מאל זחאלקה (הרשימה המשותפת):>
אני לא עיוור צבעים. אני קורא את הדוח. תן לי, אני לא בא לתת ביקורת.

<גיורא רום:>
אם העובדות לא מעניינות, לא אכפת לי. 

<ג'מאל זחאלקה (הרשימה המשותפת):>
תאמין לי שאני בא מעולם המדע והעובדות מעניינות אותי.

<גיורא רום:>
גם אני בא מעולם הסטטיסטיקה. לעובדות יש חשיבות כשאין ברירה.

<ג'מאל זחאלקה (הרשימה המשותפת):>
קיבלתי דוקטורט בגלל שהעובדות מעניינות אותי. אני מסתכל על המספרים ואני לא מדבר על השנה האחרונה אלא על מגמה כללית. לכן תרשה לי להגיע למסקנות.

אני מסתכל על הטווח. היו אנשים אחרים לפניך. אני רואה ירידה במספר ההרוגים אבל נשאר אותו אחוז. מה המסקנה אליה אני מגיע? שהירידה שהייתה היא תוצאה מהירידה הכללית ולא מאמץ ממוקד. המאמץ הממוקד שנעשה, והוא מבורך, ואני רואה שיש שינוי, אבל זה עדיין הרבה פחות ממה שצריך. למה הרבה פחות ממה שצריך? כי הבעיה היא גדולה. אם אתה עושה היום, ולא הגענו לנקודה הזאת, אתה נותן אותו אחוז, אתה שומר נגיד עשרים אחוזים מהתקציב ומהמאמצים, אתה שומר על המצב ולא משנה אותו. לכן צריכה להיות השקעה גדולה יותר.

האמת היא שהנושא היחידי שאני יכול לברך עליו – אתם תופתעו – כי אני דווקא חושב שהמשטרה עושה עבודה די טובה בעניין האכיפה בישובים הערביים. כביש 65 באזור כפר קרא, באזור אום אל פאחם, יש בו נוכחות משטרתית מאוד מאוד אינטנסיבית, גם מצלמות וגם הכניסה לישובים. אני חושב שנעשה שם ואני חושב שצריך לעשות יותר.

כולנו יודעים שלא מספיקה האכיפה אלא צריך גם הסברה. להגביר מאמצים, לעשות את המשאבים וזה תפקיד הוועדה. אנחנו לא יודעים לתת עצות מקצועיות לאנשי המקצוע, אנחנו לא יכולים לתת עצות לא למשטרה ולא לרשות למלחמה בתאונות הדרכים אלא אנחנו יכולים לעשות בגדול ולומר את הדברים הבאים בקצרה.

יש תקציב גדול לתחבורה בארץ. יש תקציב ענק. המטרה העיקרית של התקציב הזה היא לפתח כבישים מהירים ולאפשר – כדי לא לפתח את הנגב והגליל – לאנשים לנסוע יותר מהר לגוש דן ולמרכז הארץ. זאת האסטרטגיה של נתניהו. הוא הגיע לייאוש, אי אפשר לפתח ולכן צריך שאנשים יגיעו למרכז הארץ יותר מהר. אני אומר דבר פשוט והוא שצריך לחשוב מחדש איך לחלק את התקציב הזה בין הפיתוח לתחבורה יותר מהירה ויותר קלה לאזרחים לבין הפיתוח לצורך מניעת תאונות דרכים. כלומר, להקצות יותר תקציבים לטפל בבעיות הרי אסון. במקומות שהכבישים הרי אסון, אנחנו יודעים שיש צמתים מאוד מסוכנים - - -
<אבנר פלור:>
עובדים על זה. מטפלים בדיוק בכיוון הזה.

<ג'מאל זחאלקה (הרשימה המשותפת):>
שיפנו תקציבים יותר גדולים לעניין הזה.

<היו"ר איתן כבל:>
אני מוכרח לומר לאדוני שזה חלק בלתי נפרד מהסיכום שנעשה עת עשינו את השימוע. 

<ג'מאל זחאלקה (הרשימה המשותפת):>
זה לא נעשה בקצב המתאים. אני רואה שיש תכניות אבל אני לא רואה שהן מתממשות. אני אזכיר לאדוני כמה צמתים שהם מסוכנים. צומת סנדלה למשל. 
<אבנר פלור:>
עכשיו בונים שם את הכיכר.

<ג'מאל זחאלקה (הרשימה המשותפת):>
אחרי כמה זמן בונים? עשר שנים אני מבקש את זה.

כבוד היושב ראש, אני הפניתי אליך מכתב ב-6 לנובמבר לקיים את הפגישה הזאת. אני מברך על הפגישה. אנחנו ראשי הציבור הערבי, כולנו, מגויסים ומוכנים להירתם למאמצים לצמצום תאונות דרכים. אני חושב שהגיע הזמן גם לקבוע יעדים - היעדים הם נוראיים – שיהיו פחות מ-250 הרוגים בשנה הבאה. אני חושב שצריך לשים יעדים מדידים, לא כיווני פעולה אלא גם שאנחנו ונאמר שהצלחנו להוריד בעשרה אחוזים, להוריד בעשרים אחוזים, לאור המשאבים שמקצים לעניין הזה. אם צריך כדי להוריד בעשרים אחוזים יותר מאמצים, אז המשטרה והרשות יבואו ויאמרו שכדי לעשות את זה, הם צריכים תוספת של חמישים אחוזים בתקציב שלהם. אני חושב שזה שווה כי אנחנו עוסקים בעניין הצלת חיים תרתי משמע.

<היו"ר איתן כבל:>
תודה. חמד, בקשה.

<חמד עמאר (ישראל ביתנו):>
אדוני היושב ראש, קודם כל, אני באמת רוצה להודות לך על שהעלית את כל נושא הקטל בדרכים על סדר יומה של הוועדה. אני לא חושב שהיו אי פעם בוועדת הכלכלה, מאז אני בכנסת, דיונים רציפים בנושא תאונות דרכים כמו בתקופה שלך. באמת תודה. 

אני חושב שהנקודה השנייה בה אנחנו צריכים להתמקד היא הרשות הלאומית לבטיחות בדרכים שרק לפני שבועיים הארכנו את תוקפה בשישה חודשים. אני חושב שאנחנו דרשנו שיהיה דיון בעוד שלושה חודשים כדי לראות איך זה מתקדם.

<היו"ר איתן כבל:>
יהיה.

<חמד עמאר (ישראל ביתנו):>
אני מקווה שיתקיים דיון. אנחנו סוף סוף מתחילים לראות את העבודה לשמה הוקמה הרשות הלאומית לבטיחות בדרכים ואנחנו רוצים לראות את ההמשך של הנושא. אני רוצה להודות לכם על כל מה שאתם עושים. אתם עושים עבודה שלא ראיתי הרבה שנים בכנסת.

גם בנושא המשטרה. דובר בוועדה על המחסור בניידות והמחסור בשוטרים אבל אנחנו רואים - ואתה בעצמך אמרת זאת – שכל התקנים מומשו ויש לך אותם. ברבעון הראשון קיבלת את כל הניידות שהובטחו על ידי השר לביטחון פנים ואני מקווה שנמשיך בכיוון הזה. אנחנו צריכים להתמקד עכשיו גם בעירוני. כפי שאנחנו יורדים בבין עירוני, אנחנו צריכים להתמקד גם בעירוני. אני חושב שהמשטרה עושה עבודה מעולה בתפקידה להרתיע. נהגים שרואים ניידת נוהגים אחרת. ברגע שעליתם על הכבישים, אנחנו התחלנו לראות תוצאות. הוכחת את זה בנתונים שראינו עכשיו. גם לכם אני רוצה להודות.

גם לגבי חוק האלכוהול, אפס אלכוהול, חוקקתי את החוק הזה ב-2010 ולא ב-2012. סוף סוף הוא נכנס ואתה אמרת שרואים תוצאות כתוצאה מכניסת החוק לתוקף. אני חושב שיש הרבה חוקים שאנחנו רוצים להוביל. אני מוביל חוק לפיו להולכי רגל אסור להשתמש בטלפון במעבר חציה. נאמר לי על ידי משרד התחבורה שזאת פגיעה בפרטיות של הבן אדם אבל כולנו כאן נוהגים בדרכים ואנחנו רואים אנשים במעבר חציה ולא במעבר חציה, הולכי רגל, לא מסתכלים לאף מקום אלא מתחילים לחצות את הכביש בחופשיות. 

לגבי נושא דו גלגלי, אנחנו רואים עלייה של 47 אחוזים וזו עלייה דרסטית. כמו שנאמר, הולכי רגל מעל גיל 65, יש דברים שאנחנו צריכים להתמקד בהם ואם נתמקד בהם - אנחנו נראה תוצאות טובות בשנים הקרובות. תודה.

<היו"ר איתן כבל:>
תודה. נחמן.

<נחמן שי (המחנה הציוני):>
תודה רבה. אני רוצה לדבר בשם הקשישים, הקשיש פרי, הקשיש גיורא, הקשיש נחמן ועוד איזה מיליון קשישים שחיים במדינת ישראל ושמשטרת ישראל מעליבה אותם. בני 65 הם לא קשישים, אדוני היקר. הם אזרחים ותיקים. יש טרמינולוגיה. כשהם נהרגים בתאונת דרכים, אולי זה נוח לקרוא להם קשישים, אבל הם אזרחים ותיקים וזה המעמד שלהם. לכן אני מבקש שהטרמינולוגיה תתאים למצבם החברתי. מכאן אני מתחיל. אני אומר את זה גם לכם ואני אומר את זה לכל אותן עמותות ואותם גופים שאני מאוד מעריך אותם ושבאופן כזה חופשי זורקים את המילה קשיש.

<גיורא רום:>
אני חושב שאתה צריך לפנות ללמ"ס בעניין הזה.

<נחמן שי (המחנה הציוני):>
אנחנו כבר שינינו את החוק. בחוק כבר אין קצבת זקנה אלא יש קצבת אזרח ותיק ואנחנו ממשיכים בתהליך הזה כי אני חושב שכאשר במדינת ישראל אנשים מאריכים ימים עד גיל 85 - - -

<גיורא רום:>
אני אתך.

<היו"ר איתן כבל:>
חברים, זה לא דיון. אמרת, תתקדם. אתה צודק. תתקדם.

<נחמן שי (המחנה הציוני):>
עכשיו אני מגיע לקשישים. לטבח של הקשישים על הכבישים. על זה אני רוצה לדבר. אני רוצה להבין, וזה חוזר כל שנה, שיש עלייה בלתי פוסקת ועקבית במספר האזרחים הוותיקים שנהרגים על הכבישים. אני רוצה לדעת מה עושים כדי להגן עליהם. הם נהרגים כהולכי רגל, תכף אני אדבר על זה, והם נהרגים בדרכים אחרות. לאחרונה עלה עניין העגלות, קלנועים.

<היו"ר איתן כבל:>
היה כאן דיון על זה.

<נחמן שי (המחנה הציוני):>
נכון. אני מקבל את זה שלא יעלו על כביש 6 עם העגלות ועוד ישתו קפה ביד אחת, טלפון ביד שנייה ויעשו היי למשפחה. כנראה את זה הם לא עושים. אני לא עובר על סדר היום בגין העובדה שיש עלייה – אני רואה כאן - של 24 אחוזים בשיעור הקשישים שנהרגו כהולכי רגל ואחר כך עוד עלייה נוספת. העלייה היא עקבית משנה לשנה. אני הצעתי הצעת קטנה. אני לא מומחה לתאונות דרכים. אני נהג כמו כולכם ואני רואה את ההפקרות שחלה ומתרחשת כל הזמן בכבישים וזה כואב לי מאוד ואני מבין שיש לזה תוצאות. יש דברים שהם ברורים. מעברי חציה, הקשיש לשיטתכם לא מתמודד באולימפיאדה הבאה. בדקתי. אם הוא ילך, הוא ילך לאולימפיאדה של האזרחים הוותיקים. הוא מגיע למעבר חציה, אתם מוזמנים לבוא יחד אתי ליד מקומות בהם יש ריכוזים של אזרחים ותיקים והם יורדים ועולים מהמדרכה. הם לא יודעים כמה זמן נשאר לרמזור, חמש שניות, ארבע, שלוש. האם מתחיל המרוץ קדימה או לא. אז אפשר לרשום. אני הייתי במדינות מתוקנות בהן רשום מספר השניות שנותרו לרמזור. למה אי אפשר להתקין את זה כאן לפחות במקומות שיודעים בוודאות שיש שם אזרחים ותיקים? זה דבר קטן.

<ג'מאל זחאלקה (הרשימה המשותפת):>
גם לא עולה הרבה.

<נחמן שי (המחנה הציוני):>
וגם לא עולה הרבה. לא יודע כמה זה עולה. חיי אדם, אין להם ערך, לא סופרים כמה הם עולים.

<קריאה:>
אין להם מחיר. לא אין להם ערך.

<נחמן שי (המחנה הציוני):>
אין להם מחיר. סליחה. ערך יש.

<קריאה:>
יש להם ערך גדול.

<נחמן שי (המחנה הציוני):>
סליחה. נכון.

<היו"ר איתן כבל:>
חברים, העניין ברור.

<נחמן שי (המחנה הציוני):>
יש עוד מהלכים שאפשר לעשות כדי להגן על הולכי הרגל שכן, הם הולכים ברגל, הם יוצאים מהבית והם יותר אטיים והם לא תמיד ערניים והם לא יכולים ליצור את הקשר במגע. אני מאוד אוהב את הקמפיין האחרון שלכם שהוא מאוד יפה. אבל הם אנשים. הם בני אדם. אין סיבה שכל שנה ייהרגו יותר.

לכן אני מבקש לדעת איזה אמצעים אתם ממליצים לעשות ואיך אתם אוכפים ובודקים – אתם לא יכולים לאכוף – גם את המדינה וגם את הרשויות המקומיות כדי שיבינו את המצוקה המיוחדת של הקבוצה הזאת. תודה.

<היו"ר איתן כבל:>
תודה. 

<דורון ידיד:>
כל האמצעים הם לא אמצעים שלנו.

<היו"ר איתן כבל:>
כן. זה לא היה אליך.

<יעקב אשר (יהדות התורה):>
זה לא קשור אליך.

<היו"ר איתן כבל:>
מסעוד, בבקשה.

<מסעוד גנאים (הרשימה המשותפת):>
תודה רבה אדוני היושב ראש. בקצרה. אני מברך על קיום הדיון ואני מברך על המאמץ של הרשות וכל רשויות האכיפה. אנחנו כאן עוסקים בהצלת חיי אדם.

בקשר לחברה הערבית והאחוז הגבוה שנשאר גבוה. צריך להילחם בשני המישורים הידועים, אם זו האכיפה אבל ההסברה והחינוך, יש להם תפקיד גדול מאוד, במיוחד לאור מעורבות בני הנוער והצעירים בתאונות דרכים.

בקשר לדו גלגלי. כל יום יש לנו דבר חדש בדו גלגלי. הובר, קורקינט, לא יודע. כל הדברים האלה צצים גם אצלנו בחברה הערבית ללא תשתית. אותו אדם נוהג בכלים האלה כאילו אתה צריך להתחשב בו ולהתפנות מהכביש כדי שכבודו יהיה על הכביש לבדו ויש הרבה פגיעות.

אין ספק, כולנו יודעים, שיש הרבה בריונות בכבישים, אם זה בתוך הערים ואם זה בחוץ, וצריך להילחם בדבר הזה. אני מברך על כל פעולת אכיפה של המשטרה במישור הזה ואני קורא לה להיות אפילו יותר בתוך הערים עצמן או בתוך הכפרים, במיוחד כלפי אנשים עם הטרקטורונים והקרקס שעושים בכבישים כאילו הכביש הוא שלהם.

אני חוזר על הדבר התודעתי וההסברתי שהוא החשוב ביותר. לדעתי צריך להיכנס לבתי הספר ולהפעיל את העניין החינוכי בכל הדרגים ובכל הכיתות. תודה.

<היו"ר איתן כבל:>
תודה. כיוון שאין לנו הרבה זמן, אני קצת אחרוג מהזמן למרות שהיינו צריכים לסיים בעוד כמה דקות. אני רוצה להזכיר שיש את יעקב אשר אבל רציתי לשמוע קודם כל את הגורמים המרכזיים. אני אאפשר למשרד התחבורה לדבר בקצרה. אני יכול רק לומר שבמשרד התחבורה בכל מה שנקרא טיפול במוקדי סיכון, כפי שזה נקרא, יש עבודה מאוד אינטנסיבית. רציתי שנסים פרץ יהיה כאן. אגב, מי שקורא את פרשת יונה, כתוב "והאנייה חישבה להישבר", כך אתה לפעמים מרגיש על הכביש. אין לי מושג למה זה קורה.

אני מבקש התייחסות קצרה, בעיקר אם תוכל לומר משפט, אם אתה יודע לומר בנושא הזה.

תציג את עצמך.

<אבנר פלור:>
אני סמנכ"ל בכיר תנועה במשרד התחבורה. אני רוצה להתייחס לנושא של התשתית והנושא של הרכב והנהג. קודם כל, כמו שאמרת לגבי מוקדי סיכון, בשנת 2018 הוקצו למעלה ממאתיים מיליון שקלים לכל הנושא של מוקדי סיכון כשיש גם סיכום תקציבי עם האוצר שבמידה ויהיו נקודות נוספות, יוקצה לזה תקציב. נושא של פניות שמאלה במרחב הכפרי, למעלה מ-120 מיליון שקלים. כמו כן יימשך שדרוג כבישים, גם כבישי רוחב ובכלל. בשנת 2017 ומתחת הסתיים כביש 38, שער הגיא-בית שמש. בחומש הבא יוכפלו הכבישים הבאים לדו מסלולי: כביש 65, כביש 61 מצד בית שאן וכולי.

נושא של בדיקות רכב, לגבי אכיפה. אנחנו ביצענו במסגרת בדיקות של הניידות למעלה משלושים אלף בדיקות תקינות עם ארבע ניידות. כמו כן למעלה מעשרים אלף בדיקות של עומס יתר יחד עם המשטרה, עם יחידת האכיפה. כמו כן, כמו שאתה יודע אדוני היושב ראש, הוחמרה הענישה במהלך שנת 2017 בנושא עומס כת.ר
<היו"ר איתן כבל:>
כן. אני יודע. בוועדה.

<אבנר פלור:>
כמו כן, החל מינואר 2018 יחויבו המשאיות במבחן שנתי פעמיים בשנה. 

הנושא החשוב הוא שבמהלך שנת 2017 ו-2018, יותר ויותר כלי רכב מצוידים במערכות בטיחות, גם משאיות, גם אוטובוסים, גם רכב פרטי, גם רכב חדש, גם רכב משומש. זה מאוד מאוד תורם לנושא של הבטיחות.

<היו"ר איתן כבל:>
תודה. אני רוצה לומר לאדוני שאולי לא כדאי להמשיך את ההרחבה של כביש מספר 1 כי ככל שמרחיבים אותו, לוקח לנו יותר זמן להגיע לירושלים.

יעקב אשר, אני מבקש שלוועדת המשנה שלך תזמין את נחמן לעסוק בנושא הזה של האזרחים הוותיקים. אני מבקש ממך להתמקד בדיונים בנושא הזה.

אני מבקש לקבל ממשרד התחבורה מה נעשה בצמתים מסוכנים בשנת 2017 ומה התכנית ל-2018, לאור ההתחייבויות שניתנו לנו.

אני מבקש מהמשרד לביטחון פנים, למרות מה שנאמר כאן ותרגמנו כאן, לראות את ההתחייבות שהייתה על הנייר ומה בפועל קורה.

<יעקב אשר (יהדות התורה):>
לגבי 175 ניידות.

<היו"ר איתן כבל:>
בדיוק.

<יעקב אשר (יהדות התורה):>
את זה אנחנו עושים אבל השאלה מה המצב היום. 

<היו"ר איתן כבל:>
הוא אמר כשיצאת.

<יעקב אשר (יהדות התורה):>
את רוב הדברים שלו שמעתי. 

<היו"ר איתן כבל:>
אתה צודק. בסוף דבריו הוא התייחס לשאלת אדוני. 

משה בקר, בבקשה. ממש שני משפטים.

<משה בקר:>
המשפט האחד שאני אומר מתוך השניים הוא שקנה המידה של הטיפול בבעיה הוא סדר גודל של עשרים אחוזים ממה שצריך לטפל. עם כל הכבוד לרשות כפי שהיא פועלת, והיא פועלת, ההישגים מינוריים וזה בא לידי ביטוי בכך שכאשר צופים כל יום את אורלי וגיא ומסתכלים למטה כמה אנשים הגיעו וטופלו על ידי אמבולנסים – מעל 300 אנשים ליממה. כלומר, מעל מאה אלף אנשים. אם הוצג נתון על ילדים שעומד על 17 אלף, מאה אלף אנשים מגיעים ואנחנו עוסקים ב-360 הרוגים עד כמה שזה חשוב. כל הבעיה, אם אני לוקח מדד כלכלי, בעיית ההרוגים מהווה עשרים אחוזים מכלל הבעיה במדינה. נתונים על תאונות חמורות, פצועים קשה, פצועים קל, כללי אם נפגע, שזה שישים ומשהו אלף. זה נזק כלכלי מ-400 אלף תאונות. חברות הביטוח יודעות את זה.

המשפט השני עוסק בעניין של ההשוואה של ההרוגים ביחס ליעדים של המדינה. הדבר הזה הוזכר. אנחנו מתכבדים בירידה של 15 הרוגים לעומת השנה שעברה אבל זה בערך במאה יותר מאשר היעדים שנקבעו.
<היו"ר איתן כבל:>
נכון. פתחתי עם זה.

<משה בקר:>
דבר אחרון הוא עניין שאני אומר לרשות הלאומית. כפי שראיתם, היה מדד של הרוגים לקילומטר נסיעה. המדד הזה הוא רק חלקי. הוא נכון למדינות ה-OECD שם האיזון בקילומטרז' הוא ברמת המינוע. בישראל יהיה לנו גידול.

<היו"ר איתן כבל:>
משה, אתה מוזמן לוועדת המשנה. אני לא רוצה להרחיב את העניין כאן. תודה.

גבי, בבקשה. אחריו נציג משרד ראש הממשלה.

<גבי בן הרוש:>
אני מצטרף לכל הברכות. לפני שאני אשכח, יש לי מילה חמה לומר על הרשות הלאומית. אני מקווה, כמו שהצהרת, שזאת לא תהיה איזו מחלקה במשרד התחבורה אלא שזה יהיה גוף עצמאי כי יש לו מה לעשות ומה לתרום ולבקר. כמובן לך ידיד, אני הראשון שב-2002 כל כך ביקשתי את היחידה הזאת. אני מבקש אדוני למקצע אותה. אנחנו נשב לשיחות עבודה.
אדוני היושב ראש, אני מחזיק פרוטוקול מ-2003 עת היית חבר כנסת צעיר. בהמלצות של הוועדה שלנגנטל ישב בראשה ופורז וכולם, הנושא המרכזי בו דנתם בוועדה היה הגורם האנושי. הכשרה. לצערי כבר שלוש פעמים - אבנר יתקן אותי – ועדת שרים, כשבא נושא של תיקון 118, להכשיר את הנהגים ברכב הכבד, האוטובוסים, קציני הבטיחות, זה לא קיים. תגידו, מה אתם מדברים אתי על טכוגרף דיגיטלי? מה אתם מדברים אתי על טכנולוגיה? היא קיימת. זה שמפעיל את המערכות האלה, אין לו מושג. מורי הנהיגה, העליתי את זה בשימוע, לא עוברים השתלמויות שלושים שנים על רכב כבד ואוטובוסים. מה אנחנו מתפלאים על העלייה במספר תאונות הדרכים? עם כל הכבוד לשנה האחרונה, אני מדבר על השנים האחרונות וחבר הכנסת יעקב פרי וחבר הכנסת יעקב אשר בוועדת המשנה, אתם ראיתם את התוצאות. הייתם מזועזעים. לצערי עם כל השימוע ועם כל ההמלצות, אני לא רואה שום התקדמות. לא יתכן שממשלה לא יושבת כבר מספר שנים לדיון חירום בנושא.

<היו"ר איתן כבל:>
אני רוצה לומר לך רק במשפט אחד, גבי. אני מקבל את כל מה שאתה אומר. אני רוצה לומר לך שבכל הדברים האלה, בתיקון 112, בדיון שאנחנו מקיימים בחקיקה אחרת, אנחנו מניחים את העניין הזה על ראש שמחתנו. יעקב אשר, אני אומר את זה. העניין הזה שגבי מזכיר אותו, אני מבקש לעסוק בו. אני מבקש אישית להיות אמון עליו כי הוא חוזר עליו והוא לגמרי צודק בעניין הזה.

נציג משרד ראש הממשלה.

<כפיר מצוינים:>
אני רוצה להתייחס קודם כל לדברים של חבר הכנסת יעקב פרי לגבי הציטוט הראשון מהמכתב שלנו על האחריות של משרדי ממשלה. אני חייב לומר שזה לא שונה מהחלטות ממשלה אחרות.

<היו"ר איתן כבל:>
יקירי, עזוב. זה לא שיעור אזרחות. הוא אמר, הוא חבר כנסת ומותר לו להגיד הכול.

<כפיר מצוינים:>
אני מגיב. לפני חצי שנה משרד ראש הממשלה העביר יחד עם משרדי ממשלה אחרים ששיתפו פעולה באופן מלא בעניין החלטת ממשלה לנושא הבטיחות בדרכים, לנושא הפחתת ההרוגים בתאונות דרכים. אני חייב להגיד, דיברנו קודם על מחויבות ועל עשייה, שיש כאן עשייה שהיא הרבה מעבר למחויבות שלנו במשרד ראש הממשלה ואנחנו גאים על כך וחושבים שזה דבר חשוב.

הצעדים בהחלטת הממשלה מתבצעים ומתקדמים. אחד הדברים שאני רוצה לשים עליו דגש אולי לא מקבל מספיק תשומת לב, זה נושא שומרי הדרך. מיזם שומרי הדרך, מי שלא מכיר, של הרשות הלאומית לבטיחות בדרכים, מתנדבים מתעדים עבירות תנועה ומשם עוברות למשטרת ישראל.

<היו"ר איתן כבל:>
כבר עסקנו בזה.

<כפיר מצוינים:>
אני רק רוצה לברך את משטרת ישראל שהקימה יחידה מיוחדת לטיפול. זה מתקדם.

<היו"ר איתן כבל:>
לא הרבה, אבל בסדר. 

<כפיר מצוינים:>
אני חושב שזה הרבה.

<היו"ר איתן כבל:>
הכול יחסי. 

מרדכי פרר אחרון.

<מרדכי פרר:>
 תודה רבה. אדוני ביקש תיק על כל תאונה קטלנית.

<היו"ר איתן כבל:>
לא. על כל תאונה ולאו דווקא קטלנית.

<מרדכי פרר:>
בסדר. מה שחסר לנו זה תיאום ושיתוף פעולה מצד המשטרה שהיא אוספת את כל הנתונים האלה. אין גישה לעירייה, לרשויות המקומיות וגם לרשות לתיקי התאונות. המשטרה צריכה לשתף פעולה עם הרשות ועם הרשויות כדי שהמידע יהיה נגיש.

עוד דבר. כאשר השוטרים רואים בעיה או ליקוי בכביש, זה נשאר אצל השוטרים. צריך לקדם את הנושא של שיתוף פעולה ותיאום עם הרשויות מצד המשטרה.

<היו"ר איתן כבל:>
תודה. אני מתנצל בפני המעטים שלא הספיקו לדבר. כמובן שתינתן להם ההזדמנות. אנחנו בוודאי נקיים עוד דיונים רבים בעניין.

אני רוצה להתחיל דווקא מהאמירה של חברי יעקב פרי. יעקב, אתה צודק. אין כאן שום רצון לייצר קורת רוח. אין שום כוונה וזאת הייתה גם פתיחת הדברים שלי. למרות העובדה המשמחת שאי אפשר להתעלם ממנה שיש ירידה של 15 הרוגים, אנחנו בפירוש לא עמדנו ביעד המרכזי שהוא הגעה למספרים לפחות של 2012. אמרנו זאת ופתחנו בזאת ואנחנו חוזרים ואומרים. מנקודת המבט שלי ושל הוועדה, היעד הראשוני, עוד לפני שאנחנו מדברים על יעדים ארוכים, חשובים, להוריד את המספר בצורה הרבה יותר דרמטית מאשר לפני 2012, זה היעד הראשון שאנחנו הנחנו לעצמנו. אלא שאי אפשר לבוא ולומר שגם בעת הזו לא נעשו דברים. דמו בנפשכם שאילולא לא היינו עושים את כל הפעולות האלה, המצב יכול היה להיות גרוע.

<יעקב אשר (יהדות התורה):>
היינו במקום אחר לגמרי.

<היו"ר איתן כבל:>
נכון. אני רוצה קודם כל להודות לכל העוסקים במלאכה, ממשטרת ישראל, ואני אומר את זה דורון בשמי ובשם חברי הוועדה. אנא העבר זאת לשוטרים. רואים אתכם, מרגישים אתכם ואני בטוח שב-2018 זה יבוא לידי ביטוי הרבה יותר גדול. אני מסכים עם גיורא, אולי אני הקצנתי בזה שהתחושה של הדחיפות מתחילה להתקיים בזכות הוועדה והפעולות של חלק מהמשרדים למרות פעילות הממשלה ואינני כמובן מלין כלפיך. אתה יודע, הממשלה עושה. הרי בסוף לצערי – ואמר את זה חבר הכנסת יעקב אשר יושב ראש ועדת המשנה – הכנסת נכנסה לנעליים של הרשות המבצעת. חלק גדול מהדברים שאנחנו מביאים מתקציבים, להעביר, לתת, היכן לעשות יותר והיכן לעשות פחות – זה לא תפקידנו בכל הכבוד שאנחנו רוחשים לעצמנו ויש כבוד. זה תפקידה של הרשות המבצעת להיות כל הזמן צעד אחד, שניים, שלושה לפנינו ואנחנו צריכים לבוא ולומר אולי נעשה כאן ושם, כמו שאמרו חלק מחברי הכנסת ואמר חבר הכנסת זחאלקה בעניינים כאלה ואחרים.
כן צריך לשים את הדגש על עניינים נוספים כמו אזרחים ותיקים. זה נושא. אי אפשר לשחק עם זה יותר. זה נושא. לא יודע איך מטפלים בזה. יש אתכם ברשות, יש את משרד התחבורה, יש את משטרת התנועה, יש כאן את כל הגורמים. אני מנסה לומר לכם חברות וחברים שזה יעד שאנחנו כוועדה מציבים לעצמנו. הולכי רגל ואזרחים ותיקים. זה היעד שיהיה לנו בשנה הקרובה.

דבר נוסף הוא העניין הטכנולוגי. משרד ראש הממשלה התחייב לקחת על עצמו את העניין של הטכנולוגיה. נכון, הרשות לקחה על עצמה בעניין והקימה את הוועדה בראשותו של האלוף שפר אבל בסוף העניין הטכנולוגי הוא לאין שיעור יותר גדול ממה שלקחה על עצמה הרשות. זאת מחויבות לפחות אחת. אנא, תנו לנו. אחת. מחויבות אחת שלקח על עצמו משרד ראש הממשלה להוביל. העניין הטכנולוגי מקבל מקום של כבוד קריטי במאבק בקטל בדרכים. ממש עניין שבאמת יכול לעשות את ההבדל בין חיים למוות, אם זה מובילאיי או מתחרים שעומדים מולם וקבוצות כאלה ואחרות.

אני רוצה ברשותכם לומר שאנחנו רחוקים מלהיות מרוצים. כל עוד לא נוריד מתחת לקו ה-300 הרוגים, שגם זה מספר לא קטן, אנחנו נכשלים. 

במשפט אחרון אני רוצה לומר - ונמצא כאן אור ירוק שאני מתנצל שלא התאפשר לכם לדבר אבל בוודאי תינתן לכם ההזדמנות – שאין לי ספק שהרבה בזכותכם, בעמידה שלכם ואתם כמו קאטו חוזרים ושמתם את הנושא יותר מכל אחד אחר יחד עם העמותות והארגונים הנוספים. לכם יש את הביטוי ואת היכולות אולי יותר מאשר לאחרים. תודה. דרך אגב, אני חושב שצריך לפנות לכל תכניות הבוקר, אולי לכל מערכות החדשות, לפתוח עם המספרים של התאונות ואפילו בשקופית שתוקרן או תעבור כסטריפ למטה. זה חלק מהעניין שצריך שייעשה.

אני שוב פונה לראש הממשלה, בעיקר כאשר האחריות מתחלקת לא רק במשרד התחבורה אלא במשרדים שונים. אני פונה באמת בתחינה לראש הממשלה להקים את ועדת השרים. אין ועדת מנכ"לים. דובר על הקמת ועדת מנכ"לים אבל אין בלוף יותר מהשם שניתן לזה, ועדת מנכ"לים. אין. באמת. אני לא רוצה אפילו לעלות בסופרלטיבים. היו כמה פגישות וזה נגמר. כוונתי היא לוועדת שרים שמונחות לפתחה הבעיות האלה, נפגשת אפילו לא אחת לחודש, לא אחת לחודשיים, לא אחת לשלושה חודשים אבל אחת לארבעה חודשים ויוצאת עם איזו כותרת. יוצאת עם משהו. שתעשה סיכום של הרבעון. לא יכול להיות שזה יהיה כך.

אני אסיים במשפט שלא היה שר ביטחון או ראש ממשלה שמצליח להישאר בתפקידו אם הוא היה מוכן לעבור לסדר היום כאשר כל יום או כל שנה יהיו למעלה מ-300 הרוגים מפיגועים או אירועים ביטחוניים. אין סרט כזה. אין סרט כזה שאיזו ממשלה הייתה מחזיקה מעמד עם מספרים כאלה. לכן זו הקריאה שלנו, מעבר לכל האמירות. אדוני ראש הממשלה, קח את המושכות למאבק בקטל בדרכים. הגיעה העת. אם הוא לא עושה את זה, אני לא רוצה לצאת במלים חוצצות אבל יש כאן באמת חוסר עשייה. העמדת הנושא על סדר היום הוא חלק מהמאבק בקטל בדרכים. אם הם לא עושים את זה, הם אשמים בחלק מהקטל בדרכים.
תודה רבה לכם. הישיבה נעולה.

<הישיבה ננעלה בשעה 11:48.>

